Туркистон вилоятининг гербига танлов эълон қилинди\nЯқинда Туркистонда ўтган “Turkistan Jana Aqparattyq Kenistik” номли халқаро журналистлар форумида “Туркистон вилоятининг герби” танлови ўтказилиши маълум қилинган эди. Ундан мақсад – Элбоши Фармони билан ташкил этилган Туркистон вилояти ҳокимлигининг янги гербини шакллантириш, мазкур герб орқали Туркистоннинг брендини шакллантириб,жаҳонга танитиш.\nБу гербда вилоятнинг ўтган куни ва бугунги ҳаёти, минтақанинг ўзига хослиги, қозоқ халқининг миллий анъаналари ифодаланиб, дизайнерлик маҳорати билан уйғунлашиб кетиши. Сифатли ва жозибали герб туризмни ривожлантиришда ва сармояларни жалб этишда катта аҳамиятга эга.\nТанловда дизайнерлар, рассомлар ва барча ижтимоий тармоқ фойдаланувчилари иштирок эта оладилар. Улар Facebook ижтимоий тармоғида Туркистон вилоятининг гербига оид муаллифлик ишини JPEG шаклида тасвирлаб, қисқача маълумот (видео нусха ҳам маъқулланади) юборишлари керак. Танловга жорий йилнинг 14 ноябридан 20 декабргача эълон қилинган материаллар қабул қилинади.\nИштирокчи ўзининг ижтимоий тармоқдаги шахсий саҳифасига пост ёзиб, муаллифлик герби лойиҳаси компьютер чизма (3D) ёки JPEG шаклида ontustikonimi@yandex.kz. электрон почта орқали йўллаши керак ҳамда 2018 йилнинг 20 декабригача Туркистон вилоятининг ички сиёсат бошқармасига топшириши шарт.\nМусобақа ғолибини етук рассомлар ва дизайнерлар, ОАВ вакиллари, давлат маҳкамалари ва ҳукумат ҳамда ноҳукумат ташкилотлар аъзоларидан ташкил этилган махсус комиссия аниқлайди. Ғолиблар пул мукофоти билан тақдирланади. Танлов якуни жорий йил декабрь ойининг учинчи ўнкунлигида эълон қилинади.\nТуркистон вилоятининг матбуот хизмати, 2018-11-20, 11:20 197


Жанубий Корея Эронда автомобиль ва маиший техника ишлаб чиқаришни йўлга қўйиши мумкин\n15:25 / 26.08.2015\nЭрон савдони ривожлантириш ташкилоти директори Валиулла Афҳамирод Жанубий Корея савдо, саноат ва энергетика вазири ўринбосари Ву Тхэ билан учрашув ўтказди. Бу ҳақда Iran.ru сайти хабар берди.\nУчрашув чоғида Афҳамирод Кореяга Эрон ҳудудида автомобиль ва маиший техника ишлаб чиқаришни йўлга қўйишни таклиф қилди. У ўтган йили икки давлат ўртасидаги савдо айланмаси 2.4 млрд долларни ташкил қилганини, унинг асосий қисми Жанубий Корея маҳсулотларининг Эронга импорт қилинишига тўғри келишини эслатиб ўтди.\nАйни пайтда Эронда йилига 1.2 млн автомобиль ишлаб чиқарилади, аммо вақт ўтиши билан бу кўрсаткич 3 млн донага етиши айтилмоқда. Бу кўрсаткичга эришиш учун Эрон Жанубий Корея билан ҳамкорликда автомобиллар ва эҳтиёт қисмлар ишлаб чиқарувчи корхоналар очишни режалаштирмоқда.\nБундан ташқари, Эрон Жанубий Кореяда ишлаб чиқариладиган маиший техникани энг кўп харид қилувчи мамлакат ҳисобланади.\nВу Тхэ, ўз навбатида, бу таклифнинг ҳар икки томонга манфаат келтиришини, лекин Жанубий Корея ҳукумати йирик корпорацияларнинг ҳаракатларини назорат қилмаслигини айтди.\n“Расмий ҳокимият қила оладиган нарса йирик компанияларга Эрондаги лойиҳаларга инвестиция киритиш учун имтиёзли кредитлар тақдим этишдир”, - таъкидлади у.


“QIZILQUMSEMENT” АЖга медиатур — Navoiy viloyati ekologiya va atrof muhitni muhofaza qilish boshqarmasi\n“QIZILQUMSEMENT” АЖга медиатур\nTahrir vaqti Фев 4, 2020\n2020 йил 30 январь куни Навоий вилоят Экология ва атроф муҳитни муҳофаза қилиш бошқармаси Журналистлар уюшмаси билан ҳамкорликда “QIZILQUMSEMENT” АЖ ишлаб чиқариш жараёнидаги технологиялари билан танишиш мақсадида ОАВ вакиллари учун медиатур ташкил қилинди.\nЎтган 2019 йил “Qizilqumsement” акциядорлик жамиятида 3636 минг тонна цемент, ундан ташқари, тоғ жинсларидан: чақир тоши, пайвандлаш электроди, ўтга чидамли шамот ғишти, девор учун блоклар, тротуар учун плиталар, бетон блоклар, бетон қоришмалари, қурилиш қуми, кислород ва пропан газларини газболонларга тўлдириш, том ёпиш учун шиферлар ва бир қатор қурилиш материаллари учун хом ашёлар ҳам ишлаб чиқарилади.\nКорхонада атмосфера ҳавосига ифлослантирувчи моддалар ташлайдиган манбалар сони 303 та бўлиб, шундан 116 та ташкиллаштирилган, яъни чанг ушловчи воситалар, сув пуркагичлар билан жиҳозланган, қолган 187 таси ташкиллаштирилмаган манбалардан иборат.\nКорхонада атмосфера ҳавосига ифлослантирувчи моддалар ташлайдиган 13 та асосий манба мавжуд бўлиб, корхонанинг умумий ташлама манбаларининг 96% ни ташкил қилади. Бундан СО- 57,7%, NO2-15,7%, NO -2,6%, SO2— 2%, Хом ашё уни- 12%, клинкер чанги- 4% , цемент ишлаб чиқаришда ажралиб чиқадиган ноорганик чанги-1,5% ни ташкил қилади. Уларнинг 98% ушлаб қолинади.\nКорхонада ҳосил бўладиган атмосфера ҳавосини ифлослантирувчи моддаларнинг асосий миқдори 3 та печдан чиқарилиб, умумий ташламаларнинг зарарли миқдори 90% ини ушлаб қолинади, яъни 125111,86 т /йилни ташкил қилади.\nАтроф муҳит ифлосланишининг олдини олишга қаратилган йиллик чора-тадбирларда кўрсатилган асосий маблағларнинг 95% мазкур 3 та печлардан чиқадиган чангни ушлаб қолишга сарфланади. Ҳозирги кунда корхонада чанг-газ тозаловчи ускуналар сони ва қуввати қуйидагича:\n10 та қуруқ механик усулда тозалайдиган фильтрлар, тозалаш қуввати 189 минг\nм3 /соатни ташкил қилади;\n80 та саноат фильтрлари тозалаш, қуввати 818 минг м3 /соатни ташкил қилади. 13 та электр чанг тутгичлари, чанг тозалаш қуввати 4205 минг м3 /соатни ташкил қилади.\nКорхонада умумий чанг-газ тозаловчи ускуналар соатига 5212 минг м3/соат чангни ушлаб қолиш қувватига эга.\nМеъёрий ҳужжатларга асосан 1 тонна маҳсулот ишлаб чиқариш жараёнида атмосфера ҳавосига 8,0 кггача ифлослантирувчи моддаларни ташлашга рухсат берилган. Корхонада йўлга қўйилган электр чанг тутгичлари туфайли 2018 йилда амалда 1 т цемент ишлаб чиқариш жараёнида 2,61кг ифлослантирувчи моддалар (ноорганик чанг) атмосферага чиқарилган.\nНатижада 1 тонна цемент ишлаб чиқариш жараёнида атмосферага ташланадиган ифлослантирувчи моддалар миқдори, рухсат этилган меъёрдан 3,065 марта кам чиқарилмоқда.\n2019 йилда корхонанинг умумий атмосферага ташланадиган ифлослантирувчи манбаларида ташламалар 543378,067 тоннани ташкил қилади. Шундан 535570,75 тонна чанг тозалаш иншоотларига келиб тушган, булардан 533871,36 тоннаси чанг тозалаш иншоатларида ушлаб қолиниб, технологик жараёнга хом-ашё сифатида қайтарилган, чанг тозалаш самарадорлигаи 99,6 % ни ташкил қилади.\nКорхонада атмосферага ташланадиган ташламалар назоратини олиб бориш учун 2019 йилда 2882 та таҳлил ишлари, Навоий вилоят Экология ва атроф муҳитни муҳофаза қилиш бошқармаси томонидан мониторинг дастури буйича 288 та таҳлил ишлари олиб борилган, бундан ташқари ваколатли ташкилотлар билан шартнома асосида ишлаб чиқариш назорати бўйича 660 та таҳлил ишлари, автотранспорт воситаларидан чиқадиган чиқинди газларни аниқлаш ва назорат қилиш бўйича шартнома асосида 872 та таҳлил ишлари олиб борилди.\nКорхонада атмосферага ташланадиган ташламалар таркибидаги ифлослантирувчи моддалар газлар миқдорини ўлчаш учун S 360 газ таҳлил ўлчов воситаси 2019 йил якунида харид қилиниб, ҳозирги кунда ушбу асбоб ёрдамида ўлчов ишлари олиб борилмоқда.\n“Qizilqumsement” АЖ 2019 йилда табиатни муҳофаза қилиш, атроф муҳит ифлосланиши олдини олиш мақсадида чора-тадбирлар ишлаб чиқиб, шундан 5 та банди атмосфера ҳавосини ифлосланишини олдини олишга қаратилган. Атмосфера ҳавосини муҳофаза қилиш 2019 йил режасига асосан 10 млрд 610 млн сўм режалаштирилган бўлиб, амалда 2019 йил давомида 11 млрд 363 млн сўмлик ишлар амалга оширилди. Бундан ташқари, 2019 йилда 311 млн 912 минг сўм сарфланиб 2 369 дона манзарали дарахтлар ҳамда 1200 та саксовул кўчатлари корхонани санитар- ҳимоялаш зонасида экилиб парвариш қилинмоқда.\nКорхонада ишчи ходимларга қулай шароит яратиш мақсадида ичимлик сувини автоматик тарзда 2 та тозалаш ускунаси ўрнатилиб ишга туширилди, сув тозалаш ускунасининг қуввати 5000 л/соатни ташкил қилади. 2019 йилда корхонада сув айланиши тизимлари қурилди. Натижада 25534 мз сув сарфи тежалди.\nМуқобил ёқилғи турига ўтиш ҳамда атмосферага ташланадиган ифлослантирувчи моддалар миқдорини камайтириш мақсадида корхонага қарашли 21 та автотранспорт воситалари табиий метан (газ) ёқилғисига ўтказилди. Натижада 79800 л ҳажмидаги дизель ёнилғи ва 46300 л этилланган бензин иқтисод қилинди. Бунинг натижасида атмосферага ташланадиган ташламалар миқдори 41 тонна 250 кг камайган. 2019 йилда атмосфера ҳавосига ифлослантирувчи ташламаларни назорат қилиш учун 792 маротаба таҳлил ишлари ўтказилган.\n2019 йилда корхонада цемент ишлаб чиқариш жараёнида табиий газ ва электр энергия сарфини камайтириш бўйича 2018 йил билан солиштирилганда табиий газдан 4 156 766,77 минг сўмлик 6 916.72 минг.м3 газ иқтисод қилинди.\nЭлектрэнергиядан 10 053 847,29 минг сўмлик 27 965,98 минг кВт/соат электр энергияси иқтисод қилинди.\nКорхонада 2018 йили интеграллашган менежмент тизими халқаро стандартлари жорий қилинган бўлиб, булардан ISO 9001:2015, ISO 14001: 2015, OHSAS 18001: 2007 ва ISO 50001: 2011 тизимларидир. Халқаро сифат сертификатига эга. Ҳар йили халқаро аудиторлар томонидан стандарт талабларнинг бажарилиши бўйича аудитлар ўтказиб борилади.\nБуларнинг барчаси экология ва атроф муҳит ифлосланишининг олдини олишга қаратилган ҳаракатлардир. Корхона сиёсатида ҳам иш жараёни давомида атроф муҳитга салбий таъсирни камайтириш бош мақсад қилиб қўйилган.


hidoyat.uz – “Мовароуннаҳр” нашриётининг сайти - Замонасининг пешволари\nЎн тўққизинчи аср охири ХХ аср биринчи ярмида Намангандан бир қатор дин арбоблари етишиб чиқди. Мулла Сотти охунд, у зотнинг ўғиллари Иброҳим махдум, Исмоил махдум ва Исҳоқ махдум шулар жумласидандир. Бу зотлар совет замонининг даҳриёна тақиқлари ва ҳар қадамдаги ситамларига қарамай, диний билимларни пухта эгаллашди. Кўп йиллар дину диёнат йўлида турли масжиду мадрасаларда холис хизмат қилишди.\nСотти Охунднинг тўнғич ўғли Иброҳим махдум 1890 йили туғилган. Тўққиз ёшида Қуръонни ёд олиб, араб ва форс тилларини мукаммал ўрганди. Отасининг изидан бориб турли йиллар масжидларда имомлик, Бухородаги Мир Араб мадрасасида мадаррислик қилди. Иброҳим махдум диний билимлардан ташқари тарих ва тиб илмидан ҳам етук олим эди. У киши 1983 йили оламдан ўтган.\nИккинчи ўғил – Исмоил махдум 1893 йили дунёга келган. Бошланғич билимларни отасидан, маҳалладаги мактабда олган бу зот 13 ёшида Қуръони каримни Наманганнинг машҳур қориларидан Ғофир қори домлада ёд олди. Кейинроқ таҳсилни “Мулла Қирғиз” мадрасасида давом эттирди.\n1943 йилга келиб шўролар ҳукумати динларга бир оз эркинлик берди. Эшон Бобохон ибн Абдулмажидхон бошчилигида бир неча уламолар Москвага таклиф этилади. У ердан Ўрта Осиё ва Қозоғистон мусулмонлари диний идорасини ташкил этиш, масжидлар очишга рухсатнома ва совет армияси ғалабасини тилаб дуода бўлиш топшириғи билан қайтишади. Ўша гуруҳ сафида Исмоил Махдум ҳам бор эди. Кейинчалик у Эшон Бобохон ибн Абдулмажидхон ҳазратлари билан бирга муборак ҳаж сафарига бориш бахтига муяссар бўлди. Бирмунча вақт Намангандаги “Шайх Эшон” масжидида имомлик қилган Исмоил махдумни Тошкентга диний идорага ишга таклиф этишади. Исмоил махдум 1952 йилдан бошлаб ушбу идорада муҳтасиб, кейинчалик Мир Араб мадрасасида мудир, 1957 йилдан то умрининг охиригача диний идора раиси муовини ва қози лавозимида хизмат қилди. У кишининг диний идорадаги фаолияти жуда серқирра, шарафли, айни дамда масъулиятли ва мушкул бўлган. Бир томондан даҳрийлик асосига қурилган тузумнинг тазйиқи, иккинчи томондан Аллоҳнинг динини исломий заминда яшаётган, аммо зўрлик қутқуси остида динини унута бошлаган мусулмонлар орасида тарғиб этиш зарур эди.\nСовет даврида машҳур бўлган бир жамоат арбоби: “Агар Исмоил махдум дин арбоби бўлмаганида, ўткир сиёсатчи ёки моҳир дипломат бўлиши мумкин эди”, деб айтган экан.\nИсмоил махдум 1976 йили оламдан ўтди.\nСотти охунд домланинг учинчи ўғли Исҳоқ махдум 1911 йили туғилган. Бошланғич диний таълимни отасидан, сўнгра Умарча қори домла ва Ғофур қори домладан олган. Исҳоқ махдум жуда эрта Қуръон ҳофизи бўлган. У киши 1946 – 1951 йиллари Мир Араб мадрасасида таълим олди ва Наманган шаҳридаги “Шайх Эшон”, Тошкент шаҳридаги “Жўрабек”, Гулистон, Ўш, Асака, Қўқон шаҳарларидаги, Уйчи ва Чуст туманларидаги масжидларда имом-хатиблик қилади. “Тафсирул калом ва одобут таом”, “Мажмуатул ахлоқ мин таърифи қори Исҳоқ” номли асарлар ёзган. У зот шахсий кутубхонасида жуда кўп машҳур тарихий манбаларни тўплаган.\nИсҳоқ махдум 1994 йили Наманган шаҳрида оламдан ўтди.\nАллоҳ таоло маърифат аҳлларидан бўлган уламоларимизнинг руҳларини шод, охиратларини обод айласин.\nЯнгиқўрғон туманидаги “Эскиобод” жомеи имом-хатиби


Президент аҳолини уй-жой билан таъминлаш бўйича...\nБугун президент Шавкат Мирзиёев уй-жой қурилиши ва ипотека бозорини ривожлантиришга бағишланган йиғилиш ўтказади. Бу ҳақда «Xabar.uz» манбаси хабар қилмоқда.\nҚайд этилишича, Халқ қабулхоналарига фуқаролардан келиб тушган мурожаатларнинг 10 фоизидан ортиғи (100 мингдан зиёд) айнан уй-жой масаласи билан боғлиқ. Президент аҳолини уй-жой билан таъминлаш бўйича катта дастурни тақдим этиши кутилмоқда. Бунда ижтимоий уй-жой қуриш ва ижарага бериш, ипотека кредити шартларини енгиллаштириш ва биринчи бадал учун субсидиялар ажратиш ва бошқа чора-тадбирлар кўзда тутилиши мумкин.\nҚурилаётган мавзеларни инфратузилма ва ташқи коммуникациялар билан таъминлаш ҳолати, қурилиш сифати устидан назорат сустлиги танқидий муҳокама қилиниши кутилмоқда.\nШавкат Мирзиёев Ипотека Президент уй-жой


Қозоғистон бўйлаб саёҳат: Олмати – орзулар шаҳри (2-бўлим)- Kruz.uz\nҚозоғистон бўйлаб саёҳат: Олмати – орзулар шаҳри (2-бўлим)\n13:00, 26.09.2018 1796 0 Биласизми\nОлмати – сўзсиз Марказий Осиёдаги энг гўзал шаҳарлардан биридир. Қозоғистоннинг жанубий пайтахти бўлмиш ҳаёт қайнаётган ушбу шаҳар буюк Тянь-Шань тоғ тизмасининг ям-яшил гўзал табияти бағридан ўрин олган. Ер жаннати Жетисув дея қадимдан халқ оғзида қолган ибора айнан шу масканга берилган таърифдир.\nБу ерда қуёш тоғдан кўтарилиб, тоғлар ортига яширинади. Кундузи булут каби тепада турадиган қорли тоғлар ажойиб панорама ҳосил қилади.\nОрзулар шаҳри дея талқин қилинадиган Олмати – Қозоғистондаги энг кўп сайёҳлар ташриф қилувчи шаҳар сифатида ном чиқармоқда. Олматида бир кун ичида 5та иқлимнинг об-ҳавосини кузатишингиз мумкин. Олматининг айнан шу хусусияти кўпчилик сайёҳларнинг эътиборини тортади. Бу ерда сиз саёҳатни иссиқ саҳродан бошлаб мангу музликларгача давом эттиришингиз мумкин.\nМуҳташам табият қўйнида жойлашган Олмати Ўрта Осиёнинг иқлим шароити энг қўлай жойларининг бирида жойлашган. Ҳаёт учун ижтимоий-иқтисодий қўлай бўлганлиги боис шаҳарга кейинги йилларда кўчиб келувчилар сони анча ошган ва мигрантлар сони ҳам йилдан-йилга ошиб бормоқда.\nБаъзи маълумотларга кўра, Олматидаги мигрантларнинг ҳиссаси шаҳар аҳолисининг 25 фоизини ташкил қилади. Бу дунёдаги энг кўп мигрант қабул қилувчи АҚШни ҳам ортда қолдиргани дегани. 2017 йилга БМТ маълумоти бўйича мигрантлар сони АҚШ аҳолисининг 13,5 фоизини ташкил қилган.\nМегаполис шаҳарда аҳоли сони ошиб бораётган бўлса ҳам лекин бунга таъқиқ йўқ. Кейинги йилларда қозоғистонликларга бошпанали бўлишга янада имкониятлар яратилмоқда. Масалан, «Нурли жер» ва «Олмати ёшлари» каби йирик дастурлар амалга оширилмоқда. 7-20-25 дастурининг жорий этилиши билан бу борадаги ишлар янада ошди.\nКазинформ ахборот агентлиги тарқатган хабарга кўра, Қозиғистон Миллий банки тасдиқлаган 7-20-25 дастури бўйича ипотека қарзлари йиллик 7 фоиз билан 25 йилга берилади. Дастлабки бадал тўлами эса 20 фоиз. Янги ипотека займларини Қозоғистоннинг барча фуқаролари олиши мумкин. Унинг учун мижознинг бошпанаси бўлмаслиги керак. Дастур бўйича Қозоғистоннинг барча ҳудудларидан Олмати, Астана, Атиров шаҳарларидан энг максимал 25 млн тенгега, қолган ҳудудларда 15 млн тенгега бошпана сотиб олишга бўлади.\nУшбу 7-20-25 дастури бўйича энг кўп қарз берган шаҳарларнинг бошида эса Олмати турибди.\nОлматида менинг кўпроқ эътиборимни тортгани «Олматига 1000 йил» баннерлари бўлди.\nВикипедияга кўра, Олмати шаҳри ўрнида ўрта асрларда ҳам шаҳар бўлган. Унинг номи – Олматув.\nОлматувдан қолган ёдгорликлар ўтган асрнинг 40-50 йилларигача сақланган. Уларни илк бор 1938 йилда ўлкашунос Б.Н.Дублицкий тадқиқ қилган. Қазма ишлари юргизилган ушбу тепаликда кейинчалик замонавий уйлар қад кўтарган. Тарихий маскандан топилган идиш қолдиқлари X-XIV асрларга тегишли бўлиб, улар орасида “Олматув” ёзуви битилган Чиғатой давлатчилиги пайтида ишланган тангалар ҳам топилган. Айнан шу ва бошқа манбалар Олмати шаҳрининг 1000 йиллик шаҳар эканлигини исботламоқда.\nРус империяси даврида Верний деб номланган шаҳар, ўтган асрда Собиқ Иттифоқнинг сиёсий таъсири остида Олма Ота (Алма Ата) деб ном олган бўлса, 1994 йилдан расман Олмати (Алматы) деб атала бошлади.\nКўпчилик расмий идоралар, элчихоналар, бизнес марказлари ва бошқалар Астана шаҳрига кўчирилган бўлса ҳам Қозоғистоннинг энг йирик мегаполиси бўлган Олмати шаҳри илм-фан, таълим, маданий, тарихий, иқтисодий, молиявий, банк ва мамлакатнинг индустриал маркази сифатида таниқли.\nҲозирда шаҳарда 18 театр, 45 музей ва тасвирий санъат галереялари мавжуд. Шаҳар четида Медеу ва Чимбулақ тоғ чанғи маркази каби йирик спорт мажмуалари, альпинист туристик лагерлар, санаториялар, дам олиш марказлари ва кемпинглар солинган. Коктобеге кўтарилсангиз шаҳар кафтдегидек намоён бўлади.\nОлматидаги Медеу, Чимбулоқ ва Коктобеге ташриф буюрган киши бу ерларга қайта саёҳат қилишни орзу қилиши табиий. Кечаю кундуз ҳаёт қайнайдиган шаҳар атмосфераси инсонни бахт чўққилари сари етаклагандек бўлади. Шунинг учун Олматини орзулар шаҳри деб аташса бежиз эмас.\nМедеу – дунёдаги энг баланд муз майдони\nОлмати шаҳрининг визит карточкасига айланган Медеу муз майдони Иле Олатови бағрида денгиз сатҳидан 1691,2 м баландликда жойлашган йирик спорт мажмуасидир. У дунёдаги энг баландда қурилган муз майдони саналади. Мажмуа қурилиши 1949 йилда бошланган, дастлабки расмий ўйинлар 1951 йилда ўтказилган. Стадионга сунъий муз 1972 йилда тўшалган.\nМедеу – қишки спорт ўйинларига арналган муз майдонидир. Тоғ бағридаги қўлай иқлим, кун радиациясининг қўлай даражаси, паст ҳаво қисими ва тоза тоғ суви музнинг юқори сифатли бўлишини таъминлайди.\nМедеуда янгидан қурилган музлатгич ускуналари музларни ноябрь ойидан апрелгача ушлаб тура олади. Бу муз майдонига бир вақтнинг ўзида 2-3 минг одам сиғади.\nДам олиш кунлари конькида учиш учун нафақат шаҳар аҳолиси, балки шаҳар меҳмонлари ҳам ташриф буюради.\nМедеуда ҳар хил нуфузли халқаро мусобақа ва танловлар ўтказилиб келинади. Ҳатто Қозоғистон шу ва Чимбулоқ тоғ-чанғи спорт мажмуалари базасида Қишқи олимпиада ўйинларини ўтказишга даъвогар бўлган.\n2011 йилги Осиё ўйинлари арафасида «Медеу» муз майдонидан «Чимбулоқ» тоғ-чанғи базасигача узунлиги 4,5 км осма йўл (канат) солинди. «Медеу-Чимбулоқ» осма йўли – узунлиги жиҳатдан дунёда учинчи ўринда. Осма йўл ҳар куни соат 10.00 дан 17.00 гача ишлайди.\nАгар Медеудан Чимбулоққача ажойиб табиатни қуш парвози баландлигидан кўргингиз келса, осма йўлда учганингиз афзал. Шунингдек, икки оралиқга қатнайдиган экотаксилар фаолияти ҳам йўлга қўйилган.\nМедеудан Чимбулоққа кўтарилаётганингизда тўғонга кўзингиз тушади.\nУшбу тўғон Олмати шаҳрини сув тошқинидан сақлаш учун қурилган. Олмати ўз тарихида икки марта (1887 ва 1910 йилларда) йирик геологик, уч марта катта сел оқими офатчилигини (1921, 1956 ва 1973 йилларда) бошдан ўтказган. Бунга тоғдан ёпирилиб келадиган сув тошқини сабаб бўлган. Шу сабабли Медеу тўғони қурилган.\nЧимбулоқда чинакам ҳаёт\nЧимбулоқгача сиз ўз автомашинангизда кўтарилишингиз мумкин, лекин бунга автотранспортингиз экологик талабларга жавоб бериши зарур. Шунинг учун, яъни табиатни тоза сақлаш мақсадида бу ерда экологик таксилар хизмати ҳам йўлга қўйилган.\n"Чимбулоқ" тоғ-чанғи курортлик мажмуаси – Иле Олатови чатқолида 2510 метр баландликда жойлашган. Бу ер қиши-ёзи сайл этувчилар, туристлар ва экстремал спортчилар билан гавжум. Тоза ҳаво чинакам ҳаёт шу ердалигини сездиради.\nШу ердаги ўтирғичли кўтарма ускуналар орқали 3163 метр баландликдаги Талғар довонигача кўтарилишингиз мумкин. Ундан нариёғи фақат юлдузлардир.\nЧимбулоқда қор декабрь ойидан то апрелгача ётади. 2510 метр баландликдаги ушбу мажмуага шу пайтлари туристлар билан тоғ-чанғи спорти ихлосмандлари оқилиб келади.\nЧимбулоқда ёзда ҳарорат +20С, қишда эса -7С. Қор қалинлиги ўртача 150 см, йилдаги очиқ кунлар 90%.\nСобиқ Иттифоқ даврида ушбу маскан тоғ чанғичиларининг Олимпиадага тайёргарлик базасига айлантирилган.\nКоктобе (Кўктепа) – кўнгил очар маскан\nОлматини қуш парвози баландлигидан кўргингиз келса, Коктобега келинг. Коктобе - шаҳарнинг диққатга сазовор энг чиройли масканларидан бири. Денгиз сатҳидан 1100 метр баландликда жойлашган. Коктобега ҳаво трамвайи орқали арқон йўл билан, пиёда ёки махсус микроавтобусда кўтарилиб борса бўлади. Баландликдан шаҳар ва унинг осмонўпар тоғларини томоша қила оласиз. Бу ерда, асосан, тунги маҳалда, шаҳар ҳар хил ёруғ рангларга кирганда томоша қилиш ўта мароқли.\nКўпчилик бу ерга сельфи ясаш учун келади. Моҳир фоторассомлар Олматининг гўзал кўринишини тасвирга олиш эрталабки вақтни танлашади. Романтиклар шаҳарни оқшом пайтида тепадан томоша қилишни хўш кўради.\nРивоятларда Коктебеда қадимда катта қалъа бўлган дейишади. У қалъа баҳайбат кўриниш ҳосил қилиб, халқни сиртқи душманлардан ҳимоя қилиб турган. Ҳозирда бу қалъадан из қолмаган. Лекин, бу ерда қад ростлаган баландлиги 372 метрлик «Коктобе» телеминораси савлат тўкиб баландларга бўй чўзиб тур.\nОлматини «ухламайдиган шаҳар» дейишади. Мана шу таърифни кечаси Коктобега ташриф буюрувчилар аниқ ҳис қилишади.\nХуллас, Орзулар шаҳри Олматида бу каби файзли масканлар бисёр. Биз фақат энг асосийларини айтдик.\nКелгуси манзилимиз – Астана...\n17:32, 15.05.2020 758\n20:26, 02.05.2020 1050\n16:50, 22.04.2020 2274\n18:39, 15.04.2020 3968\n23:59, 11.04.2020 1754\nюридик шахслар Ёшлар маркази машина совға қилинди мобил алоқа сайлов Қароқалпоғистон тикув цехи «Миллий тикланиш» демократик партияси Отамуратов Сарвар муқаддас Ватан!”\n11:12, 27.05.2020 1511\n12:05, 28.05.2020 223


Қозоғистон Ўзбекистон билан чегара қатновини енгиллаштирмоқчи - BBC News O'zbek\nImage caption Ўзбек-Қозоқ чегарасидан ўтиш учун одамлар бир неча соатлаб тик оёқда навбат кутишга мажбур бўладилар\nҚозоғистон парламенти аъзолари қўшни Ўзбекистон билан чегара ўтиш нуқталарида муаммолар кўпайиб кетаётганидан хавотирдалар.\nДепутатларга кўра, бу борада улар кўплаб шикоятлар олишмоқда. Мажлис вакиллари, икки қўшни давлат чегарасида тартиб бузилиши тез-тез учраётганини қайд этиб, одамларнинг ўтиб-қайтишини енгиллаштириш зарур, деган қарорга келдилар.\nХудди шу мақсадда қуйи парламент вакиллари мавжуд "Қозоғистон ва Ўзбекистон ҳукуматлари ўртасидаги чегара ўтиш нуқталари тўғрисидаги келишув"га қўшимча баённома имзоладилар.\n"Икки халқ ўртасида қадимдан давом этиб келаётган борди-келди бор. Чегара масаласининг ҳаммаси ратификация қилинган. Бироқ ҳозирги қўшимча баённома чегарадан ўтиш жараёнида одамлар юз тутаётган қийинчиликларни енгиллаштиради" - деди Мажлис депутатларидан Камол Бурхонов.\nБурхонов жаноблари ушбу енгилликлар нималардан иборат бўлишини изоҳламади. Аммо Ўзбек-Қозоқ чегарасидан ўтадиган одамлар сунъий тўсиқларга, бир неча соатлик навбат, қўпол муносабат ва ортиқча текшир-текширларга дуч келишларини айтишади.\nЎзбекистон ва Қозоғистон ўртасида виза тизими йўқ, лекин қоғозбозлик, сунъий тўсиқлар кўплиги айтилади. Ўзбекистонга кириб-чиқишда ҳар бир киши қарийб 10 дақиқача вақт кетказиб, махсус декларация тўлдиришга мажбур. Декларация тўлдириш ҳозир Марказий Осиёда фақат Ўзбекистонда ишлайди ва қўшни мамлакатлар уни аллақачон бекор қилганлар. Ушбу декларация икки нусхада тўлдирилади ва кўпи билан икки нафар божхона хизмачиси унга муҳр босиш билан шуғулланади.\nБундан ташқари, паспорт назоратида ҳам икки ходим бир кунда ўртача беш-олти минг одамни ўтказади. Муаммо, айниқса, Тошкент вилоятидаги чегара масканларида кучли.\nСабаби, Тошкент каби кўп миллионли шаҳар ва вилоят билан Қозоғистоннинг энг аҳоли зич жанубий вилоятлари ўртасида борди-келди кўп.\nБунинг устига, Ўзбекистон томонидаги ўтиш нуқталарида керакли сонда мутахассислар ўтирмайди. Шу боис одамлар ё соатлаб чегарада туриб қолишади ва ё навбатсиз ўтиш учун пора беришга мажбур бўладилар.\nБаҳор ва ёз чоғи катта сондаги ўзбекистонлик меҳнат муҳожирлари Қозоғистонга ўтишади. Кеч куз ва қиш пайти эса улар яна ватанга қайтиб келадилар.\nНатижада чегара масканларида йил бўйи узун навбатлар узилмайди. Ўзбекистон томони ҳозир ушбу меҳнат муҳожирларини бошқа фуқаролар ва қозоғистонликлардан ажратилган ҳолда чегарадан ўтказишмоқда.\nҚозоғистон томонида декларация тўлдириш каби ортиқча машаққат йўқ, аммо у тарафда ҳам одамларнинг тўпланиб қолиш ҳоллари учраб туради.\nҚозоғистонлик чегарачиларга кўра, бу - Ўзбекистон томонида одамлар тўпланиб қолганидан сўнг вазият таранглашмаслиги учун қозоғистонликлар мажбуран қўл урган чора.\nҚозоғистон томонидан навбатсиз ўтиб олиш учун бир йил олдин 10-20 долларгача пора олингани айтилади. Аммо чегара хизматида ўтказилган чора тадбирлар туфайли бундай таъмагирликнинг кескин камайгани билдирилмоқда.


Гватемаладаги ер ўпирилиши ҳодисаси қурбонлари сони 152 нафарга етди\n07:46 / 06.10.2015\n6 октябрь куни ҳолатига кўра, 4 сентябрь кунига ўтар кечаси Гватемалада юз берган ер кўчкиси оқибатида ҳалок бўлганлар сони 152 нафарни ташкил этмоқда. Бу ҳақда расмий манбаларга асосан Рейтер нашри хабар берган.\nШунингдек, Санта-Катарина-Пинула муниципалитетида юз берган ушбу фожиа туфайли 300 нафарга яқин киши бедарак кетган, деб ҳисобланмоқда.\nВоқеа жойида иш олиб бораётган қутқарувчилар тупроқ остида қолган уйларга етиб боришга ҳаракат қилишмоқда. Ушбу жараёнда 250 нафардан ортиқ қутқарувчилар ишламоқда. Бу жараёнга ўнлаб исковуч итлар ҳамда ўнлаб техник воситалар жалб қилинган.\nУшбу ер кўчкиси туфайли 125та уй тупроқ остида қолган.\nЕр кўчкиси келтирган моддий зарар тўлиқ ҳисоблаб бўлинмаган.


Bloomberg: сланецли нефть қазиб олувчилар бозорга қайтмоқда\n22:18 / 26.04.2016\nНефть нархининг ошиши АҚШда сланецли нефть олувчиларнинг бозорга қайтишига олиб келиши мумкин. Бу ҳақда сланецли нефть бозорининг иштирокчиларига иқтибос келтирган ҳолда Bloomberg ахборот агентлиги хабар бермоқда.\nФевралда энг паст кўрсаткичлардан кейин, ҳозирда нефть нархи 60 фоизга кўтарилди ҳамда сланецли нефть қазиб олиш рентабеллиги даражасига яқинлашди. АҚШ Давлат департаментининг энергетик захиралар бюроси директори Ричард Уэстердейлнинг фикрича, АҚШда сланецли қудуқларнинг ишга туширилиши бозорни кунига 500 минг баррель нефть билан тўлғазиши мумкин.\n"Нефть нархи 45 доллар ва ундан ортиқроққа яқинлашиши билан, нефть нархининг янги кескин қулаши хавфи кучаяди, чунки сланецли ишлаб чиқариш яна даромадли бўлади. Бу нефть қазиб олишнинг ўсишига олиб келади, бу эса нефть нархларининг янги антирекорд даражагача янги қулаши хатарларини кучайтиради", деб айтди IG таҳлилчиси Ангус Николсон.\nБироқ бозор иштирокчиларнинг бу борадаги фикрлари бир хил эмас. Техаснинг энг йирик сланецли нефть ишлаб чиқарувчиси – EOG Resources Inc. компанияси бозор мувозанатга келмагунча нефть қазиб олишни оширмасликка ваъда берди, бироқ Pioneer Natural Resources Co. компанияси 2016 йилда нефть қазиб олиш бўйича прогнозини оширди.


Россияда 18 ёшли талаба университетга қуролли ҳужум қилди — ... - UzNews.uz\n20 сентября, 13:57 446 0\nРоссияда 18 ёшли талаба университетга қуролли ҳужум қилди — видео\nПерм давлат университетида содир бўлган отишмада қурбонлар сони 8 тага, жароҳатланганлар 19 тага етди.\nБугун, 20 сентябрь куни маҳаллий вақт билан соат 11:30 да Россиянинг Перм давлат университети талабаси Тимур Бекмансуров ижтимоий тармоқдаги саҳифаси орқали собиқ мактабига ҳужум қилиши ҳақида огоҳлантирган. Аммо кейинроқ университетга ҳужум қилиш вариантини танлаган.\nМаҳаллий нашрга кўра, отишма оқибатида 8 киши ҳалок бўлди, 19 нафар одам жароҳат олди. Травматик автомат билан қуролланган йигит ҳуқуқни мухофаза қилиш қилиш органлари билан отишмада жароҳатланган ва кейинроқ ўлган.\nҚотил ижтимоий тармоқдаги саҳифасида ўқотар қурол учун лицензияни қандай қилиб олгани ҳақида ёзиб қолдирган.\nҲолат бўйича жиноий иш очилган.\n15 октября, 10:24 508 0


17:41 / 03.02.2017 | Diyora | 5015\nАссалому алайкум! Бугун савол ўқиб қолдим. Бир йигит тоғамни қизларига ҳолами қизларига уйланишим мумкинми мeдицинада мумкин эмас деб савол бeрибди. Сизлар шариатда монeлик йўқ дeб жавоб бeрибсизлар. Тушуна олмиётган нарсам Шайх Ҳазратларининг “Бахтиёр оила” китобларида “Никоҳи ҳаром” қилинган аёллар боби бор унда “Сизларга оналарингиз, қизларингиз, опа сингилларингиз, аммаларингиз, ҳоллаларингиз ака укаларингиз қизлари, опа сингилларингизнинг қизлари ….” ҳаром қилинади дeйилган. Сизни жавобингиз мумкин дeйилмоқда буни қандай тушуниш мумкин?\nВа алайкум ассалом! Сиз қуйидаги оятнинг тафсирини яхшилаб ўқиб олсангиз саволингизга аниқ жавоб оласиз. Аллоҳ таоло “Нисо” сурасида марҳамат қилади :\n23. Сизларга оналарингиз, қизларингиз, опа-сингилларингиз, аммаларингиз, холаларингиз, ака-укаларингизнинг қизлари, опа-сингилларингизнинг қизлари, эмизган оналарингиз, эмикдош опа-сингилларингиз, хотинларингизнинг оналари, ўзингиз қовушган хотинларингизнинг қарамоғингиздаги қизлари – агар у(хотин)лар билан қовушмаган бўлсангиз, сизга гуноҳ йўқ – ва пуштингиздан бўлган ўғилларингизнинг хотинлари ҳамда опа-сингилни жамламоғингиз ҳаром қилинди. Магар аввал ўтган бўлса, майли. Албатта, Аллоҳ ўта мағфиратлидир, ўта раҳмлидир. Аввалда никоҳ муқаддас алоқа экани айтиб ўтилди. Албатта, бу алоқани тўғри ҳолда ўрнатиш керак. Бунинг учун эса уйланмоқчи бўлган инсон ўзига мос жуфт танламоғи зарур. Танлаш жараёнида эътибор бериш фарз бўлган шарт – хотинликка танланаётган аёлнинг никоҳи аёлни танловчи эркакка ҳалол бўлиши керак. Ислом шариати мусулмон эркакларга айрим тоифа аёлларга уйланишни ҳаром қилган. Мазкур тоифалар ушбу оятда, бундан олдинги ва кейинги оятларда ва Пайғамбаримиз соллаллоҳу алайҳи васалламнинг ҳадисларида баён қилинган. Бу борадаги илоҳий таълимот ва амрлар шулардан иборат бўлади. Исломдан бошқа дин ва тузумларда ҳам ушбу масалада ўз таълимотлари ва ҳукмлари бор. Уларнинг баъзилари Ислом таълимотлари билан тўғри келса, кўплари нотўғридир. Баъзи тузумларда Аллоҳ ҳаром қилган тоифадаги аёлларнинг никоҳини ҳалол қилишган. Ҳатто онасига уйланишга ҳам рухсат берилган. Бошқа бир тузумларда эса қабиласи бошқалиги, танасининг ранги бошқалиги, табақаси бошқалиги ёки шунга ўхшаш бошқа сабаблар ила ушбу тоифадаги аёлларнинг никоҳлари ҳаром қилинган. Ислом эса улкан ҳикматларни эътиборга олиб, насаб алоқаси, эмикдошлик алоқаси ва қудачилик алоқалари туфайли маълум тоифа аёлларнинг никоҳларини маълум тоифа эркакларга ҳаром қилган. Келинг уларни бир-бир ўрганиб чиқайлик: Насаб алоқаси туфайли никоҳи ҳаром бўлган аёллар: «Сизларга оналарингиз, қизларингиз, опа-сингилларингиз, аммаларингиз, холаларингиз, ака-укаларингизнинг қизлари, опа-сингилларингизнинг қизлари...» ҳаром қилинди. 1. Никоҳи ҳаром қилинган аёллар тоифаси ояти каримада «оналар»дан бошланган. Бу нарса насаб жиҳатидан асл бўлганларнинг никоҳи ҳаромлигига ишорадир. Яъни эркак кишининг ўз онасига, ота-онасининг оналарига никоҳланиши ҳаромдир. Буни шарҳлашга ҳожат бўлмаса керак. Ўз онасига эрлик қилиш нафақат инсонга, балки ваҳший ҳайвонлар табиатига ҳам зиддир. Ахир у ўз онасининг бир парчаси ҳисобланади. Бунинг устига, насаб жиҳатидан яқин бўлган кишиларнинг никоҳи икки томон соғлиғи учун ҳам зарар экани ҳаммага маълум. Улардан бўлган фарзандлар нимжон, касалманд ва ногирон бўлиб туғилиши тиббиёт ходимлари томонидан аниқланган. 2. Кейинги тоифа «қизларингиз»дир. Бунга кишининг ўзидан тарқаган зурриётлари, жумладан, набира қизлари ва улардан кейинги табақалар ҳам киради. Ўзига жигаргўша бўлмиш қизининг эри бўлишни раво кўриш учун инсон инсонликдан чиқиши керак! Инсон табиатига мутлақо зид бўлган бу иш ҳам Ислом шариатида ҳаром қилингандир. 3. «Опа-сингилларингиз». Туғишган бўлса ҳам, ота бир, она бошқа ёки она бир, ота бошқа бўлса ҳам, эркак киши учун ўз опа-сингилларига никоҳланиш ҳаромдир. Аввало, буларнинг асллари бир – бир қондан, бир қориндан пайдо бўлиб, бир хил сутдан катта бўлганлар. Инсонийлик табиатининг ўзи уларнинг эр-хотин бўлишларини кўтармайди. Уларнинг никоҳларидан келадиган табиий зарарлардан ташқари, ижтимоий зарарлари ҳам кўп. Агар мазкур шахслар орасида никоҳ жоиз бўлса, улар бир оила аъзолари сифатида бирга яшаш ва инсоний алоқаларда бўлиш имконига эга бўлмай қоладилар. Чунки никоҳи жоиз бўлган эркак ва аёлнинг бир жойда туришлари, ёлғиз қолишлари кўплаб муаммоларни келтириб чиқаради. Хотин эрини унинг опа-сингилларидан ҳам қизғанадиган бўлиб қолади. Бу мулоҳаза бошқа тоифаларга ҳам жорийдир. 4. «Аммаларингиз, холаларингиз». Булар билан ҳам насаб алоқалари бўлиб, бу одамлар ҳам юқорида зикр қилинган тоифаларга ўхшашдир. Амма-холалар одатда онанинг ўрнига ўтадиган, ота ва она тарафнинг вакиллари ҳисобланадилар. Улар билан никоҳда бўлиш соғлиқ, ахлоқ-одоб ва қариндошлик жиҳатларидан катта зарарлар келтиради. 5. «Ака-укаларингизнинг қизлари, опа-сингилларингизнинг қизлари». Булар ҳам насаб жиҳатидан алоқадор бўлиб, аввалги зикр қилинган ва яна Аллоҳнинг Ўзи биладиган бошқа ҳикматлар сабабли уларнинг никоҳлари ҳам ҳаром қилинган. Эмизиш туфайли никоҳи ҳаром бўлган аёллар: 6. «...эмизган оналарингиз, эмикдош опа-сингилларингиз»нинг никоҳи ҳаром қилинди. Бу жумлада эмиш орқали никоҳи ҳаром бўлган аёллар зикр қилинмоқда. Ояти каримада фақат икки тоифа – эмиш туфайли аслга айланган, яъни она бўлганлар ва уларнинг шохобчалари бўлмиш эмикдош опа-сингилларгина зикр қилинмоқда. Пайғамбаримиз алайҳиссалом эса бу борада: «Насаб жиҳатидан (никоҳи) ҳаром бўлганлар эмиш жиҳатидан ҳам ҳаром бўладилар», – деганлар. Яъни насаб жиҳатидан қайси тоифадаги аёлларнинг никоҳи ҳаром бўлса, эмиш туфайли ҳам ўша тоифаларнинг никоҳи ҳаром бўлади. Бундай ҳукмлар остига кирадиган эмиш шуки, икки ёшдан кичик бўлган гўдакнинг онасидан бошқа сутли аёлни тўйиб эмишидир. Ана ўшанда у аёл боланинг онасига, у аёлнинг эри боланинг отасига, у аёлнинг болалари эса уни эмган боланинг ака-укаси ва опа-сингилларига айланадилар. Шунингдек, аёлнинг бошқа қариндошлари ҳам уни эмган болага хеш бўладилар. Бу ҳукмнинг ҳикмати тўлалигича Аллоҳнинг Ўзига маълум. Баъзи ҳикматлари эса ушбу ояти карима нозил бўлганидан бир неча асрлар ўтиб, маълум бўлди. Гўдакнинг суяги ва эти она сутидан шаклланар экан. Бир онанинг сутини эмиб катта бўлган инсонларнинг физиологик хусусиятлари бир хилда шакллангани туфайли улар орасида никоҳ алоқаси боғланса, ўзларига ҳам, улардан бўлган болаларга ҳам катта зарар бўлади. Буни мусулмонлардан бошқалар энди-энди тушуниб келмоқдалар. Қудачилик асосида никоҳи ҳаром қилинган аёллар: «...хотинларингизнинг оналари, ўзингиз қовушган хотинларингизнинг қарамоғингиздаги қизлари – агар у(хотин)лар билан қовушмаган бўлсангиз, сизга гуноҳ йўқ – ва пуштингиздан бўлган ўғилларингизнинг хотинлари ҳамда опа-сингилни жамламоғингиз ҳаром қилинди. Магар аввал ўтган бўлса, майли. Албатта, Аллоҳ ўта мағфиратлидир, ўта раҳмлидир». 7. «Хотинларингизнинг оналари». Қайноналар ва катта қайноналарга (қайнотанинг онасига ҳам, қайнонанинг онасига ҳам) уйланиш куёв учун ҳаром. Булар қудачилик алоқалари туфайли никоҳи ҳаром бўлган аёллар тоифасига кирадилар. Қайнона ҳам она, унга уйланиш мутлақо мумкин эмас. Қизи билан бўлган оилавий ҳаётнинг ҳурмати бор. Сўнгра, агар қайнонага уйланиш мумкин бўлса, қизи эрини онасидан қизғаниб, она-болалар орасидаги алоқалар ҳам бузилиши табиий. 8. «Ўзингиз қовушган хотинларингизнинг қарамоғингиздаги қизлари». Шариат ҳукми бўйича, эркак ва аёл рози бўлгач, ақду никоҳ ўтиши билан улар эр-хотинга айланадилар. Бирга эр-хотинлик қилиб яшасалар, бу араб тилида «духул бўлди», дейилади. Аммо ақду никоҳдан сўнг уларнинг бирга яшамасдан турган ҳоллари ҳам бўлиши мумкин. Бу икки ҳолатнинг ўзига хос ҳукмлари бор. Ушбу ҳолатларни биз таржимада «қовушган» ёки «қовушмаган» деб зикр қилдик. Ана ўша ҳолатларга тегишли ҳукмлардан бири никоҳи ҳаром бўлган аёллар масаласида ҳам келмоқда. Яъни бир одам аёл киши билан ақду никоҳни ўтказган ҳамда «духул» қилган, яъни қовушган ҳам бўлса, ўша хотиннинг аввалги эридан бўлган қизи бу эркакка ҳаром бўлади. Ояти каримадаги «қарамоғингиздаги қизлари» деган жумла урфга кирган, кўп учрайдиган одатни эътиборга олиб айтилган. Аслида ўгай қиз ўгай отасининг қарамоғида бўлмаса ҳам, улар ўртасидаги никоҳ ҳаром бўлаверади. Бу ҳукмнинг ҳикмати ҳам аниқ кўриниб турибди. Агар эркак кишига ўгай қизига уйланишга рухсат берилса, у қизнинг ўз онаси билан муносабатлари қийинлашади. Қолаверса, ўгай қиз ҳам қиз ўрнида. Аммо юқоридаги шартга кўра, ақду никоҳ бўлган-у, ҳали духул бўлмасдан туриб, аёл билан ажрашса, унинг қизига уйланса бўлади. 9. «Ва пуштингиздан бўлган ўғилларингизнинг хотинлари». Яъни келинлар. Бу ерда «пуштингиздан бўлган ўғилларингиз» дейилишидан тутинган ўғиллар бу ҳукмга кирмаслиги аён бўлмоқда. Келинларга уйланишни ман қилишда ахлоқий, инсоний муносабатлар эътиборга олиниши билан бирга, худди юқорида зикр этилган ҳолатлардаги каби, қариндошлик алоқаларини эҳтиётлаш ҳикмати ҳам бор. Мазкур тоифаларнинг никоҳи абадий ҳаромдир. 10. «Опа-сингилни жамламоғингиз ҳаром қилинди». Яъни бир киши ўз никоҳида турган хотинининг опа-синглисига уйланиши мумкин эмас. Бундай никоҳнинг ҳаромлиги вақтинчадир. Агар никоҳида турган опа ёки сингил ила никоҳ алоқаси узилса, у ҳолда унинг опаси ёки синглисига уйланса бўлаверади. Набий соллаллоҳу алайҳи васаллам аёл билан унинг аммасини ёки холасини қўшиб хотин қилмоқликни ман қилганлар. Бундай никоҳлар қариндош хотинлар орасидаги муносабатларни бузади, шунинг учун ҳаром қилинган. Оятнинг охирида: «Магар аввал ўтган бўлса, майли», – дейилмоқда. Яъни Исломнинг ушбу ҳукми тушгунга қадар бунга ўхшаш никоҳлар бўлган бўлса, улар ҳукм жорий қилинмасидан олдин, эски урф-одатга биноан қилинган, деб ҳисобланади ва кечирилади. Имом Аҳмад ибн Ҳанбал Заҳҳок ибн Феруздан, у киши отасидан қилган ривоятда: «Мусулмон бўлганимда икки хотиним бир-бирига опа-сингил эди. Пайғамбар соллаллоҳу алайҳи васаллам улардан бирини талоқ қилишимни буюрдилар», – дейди. ("Тафсири ҳилол" китобидан). Валлоҳу аълам!\nБу ҳолатда талоқ борми?


Нью-Йоркда 500 млн. долларлик ноқонуний сигарет ва ароқ сотаётганда ушланган аёл ўзбекистонлик экани айтилди\n18 январ 2021, Тошкент вақти: 16:05\nНью-Йорк шаҳрининг Бруклин туманидаги озиқ-овқат дўконида ўтган ҳафтанинг чоршанбасида ўтказилган рейд давомида умумий қиймати 500 млн. долларлик солиғи тўланмаган тамаки маҳсулотлари ва спиртли ичимликлар мавжудлиги фош қилинди.\nБу ҳақда NewYorkPost нашри шаҳар шерифи Жозеф Фуситога таяниб хабар қилди. Шерифнинг айтишича, бундай кўп миқдордаги контрабанда маҳсулоти битта магазинда бўлиши биринчи марта аниқланган.\nҲуқуқ-тартибот органларидаги манбанинг нашрга билдиришича, тамаки ва алкоголли маҳсулотлар сотишга лицензияси бўлмаган магазинда ўтказилган рейд давомида минерал сув шишаларига қуйилган самогон ҳам топилган.\nРейд ўтказилаётган пайтда магазинда сотувчилик қилаётган Муҳаббат Эжалолова контрабанда маҳсулотлари билан савдо қилганликда айбланмоқда.\nМуҳаббат Эжалолованинг шахсига оид маълумотлар очиқланмади. Бироқ NewYorkPost хабарига эътибор қаратган АҚШдаги баъзи ўзбекистонликлар унинг ўзбекистонлик эканини айтмоқда.


Мирзоҳид Убайдуллаев Фарғона ҳокими этиб тайинланди – Газета.uz\nLotinchada 9 феврал 2021, 21:09 Сиёсат\nХалқ депутатлари Фарғона шаҳар кенгашининг навбатдан ташқари сессиясида Мирзоҳид Муродилович Убайдуллаев Фарғона шаҳар ҳокими лавозимига тасдиқланди, деб хабар берди ЎзА.\nБунгача, 2020 йил апрелидан, у Фарғона вилоят ҳокимининг молия-иқтисодиёт ва камбағалликни қисқартириш масалалари бўйича биринчи ўринбосари лавозимида ишлаб келаётган эди.\nМирзоҳид Убайдуллаев (1976 йилда туғилган) Фарғона вилоятида туғилган. Фарғона политехника институтини (1999), Вазирлар Маҳкамаси ҳузуридаги Олий бизнес мактабини тугатган (2013). ЎзЛиДеП партиясининг аъзоси.\nИлгари у Марғилон шаҳар ҳокими (2016−2020), Олий Мажлис Қонунчилик палатаси Бюджет ва иқтисодий ислоҳотлар қўмитаси раиси ўринбосари (2015−2016), вилоят ҳокимлиги молия бошқармаси бошлиғи (2014−2015), вилоят Ғазначилик бошқармаси бошлиғи (2010−2014) ва бошқа лавозимларда ишлаган.\nОлдинги ҳоким Ҳамид Хабибидинов президантнинг режасиз Фарғона шаҳридаги маҳаллалардан бирига ташриф буюрганидан сўнг ишдан бўшатилди. Президент уни маҳалла қўмитаси биносининг аҳволи, ички йўллари ва уйлар яқинидаги ахлат учун танқид қилган эди.


Россия иттифоқчиларидан дон экспортини чеклашни талаб...\n23.05.2022 19:34 0 2899\nРоссия ЕОИИ давлатлари (Арманистон, Беларус, Қозоғистон, Қирғизистон ва Россия) учинчи давлатларга дон экспортига квоталар ва божлар жорий этиши лозим, деган талабни илгари сурди.\nХабарда Россия қишлоқ хўжалиги вазирлиги ЕОИИ мамлакатлари орқали Россия дони реэкспортининг олдини олмоқчи дейилади. Аслида бундан-да «залворли» мақсад кўзланаётганини билиб олиш қийинмас.\nРоссия ўз донини ЕОИИ мамлакатларига экспорт қилишни 30 июнга қадар тақиқлаганди. Беларус эса буғдой экспортини бутунлай тўхтатган.\nҚишлоқ хўжалиги вазирлиги прогнозига кўра, бу йил Россия далаларидан 130 млн тонна дон йиғиб олинади. Қолган иттифоқчилари ҳам ўзини ўзи дон билан таъминлаб, ортиқчасини сотиш имкониятига эга мамлакатлар.\nРоссия буғдой дон\nХориж 23/06, 15:19


Сешанба куни Қирғизистон Пойтаҳти Бишкек шаҳрида янги чақириқдаги парламентнинг илк мажлиси бўлиб ўтди. АКИ Пресс тарқатган ҳабарга кўра Парламентнинг илк мажлисида 69 нафар янгги сайланган депутатдан 58 нафари қатнашган.\nДепутатлар олдида сўзга чиққан Қирғизистон Президенти Асқар Ақаев бўлиб ўтган парламент сайлови натижалари ҳақиқий ва машру эканини таъкидлади.\n"Сўнгги вақтда бизнинг республикамиз ҳавфли бузғунчилик холатлари ва муросазиз мухолифатнинг ҳалқ манфатларига зид ҳаракатларига дуч келди."\nШунингдек Қирғизистон президенти мамлакатдаги вазият назорат остига олинажагини ҳам алоҳида таъкидлади.\nАқаев ўз сўзида Грузиядаги атиргуллар инқилоби ва Украинадаги зарғалдоқ инқилоб тафсилотларига тўҳталиб – "бу аслида инқилоб эмас балки давлат тўнтаришлари"¸ бўлганлигини таъкидлади. "Бу гап бизнинг ҳонаки инқилобчиларимизга ҳам тегишли ¸уларнинг ҳаракати ҳалқ¸жамият ва давлат манфаатларига қарши қаратилгандир", - деди президент Асқар Ақаев.\nАсқар Ақаев бу фикрларни билдиришидан бир соат олдин Президентнинг матбуот котиби Ўш ва жалолобод воқеалари ташкилотчиларини давлат тўнтариши қилишга уринаëтган наркомафияга алоқадор жиноий унсурлар деб атаган эди.\nОзодлик радиоси қирғиз ҳизмати мухбирига кўра сешанба куни Бишкек шаҳрида Асқар Ақаевни ҳимоя қилиб намойиш ўтказилган. Намойишда 3 минг нафарга яқин киши иштирок этгани айтилмоқда. Намойиш иштирокчиларининг талаба ëшлар экани айтилмоқда.\nАйни вақтда Жалолобод ва Ўш шаҳарларидаги маъмурий бинолар ва аеропортлар мухолифат қўлида қолмоқда.\nМухолифат 13 март куни бўлиб ўтган сайлов натижалари соҳталаштирилган дея норозилик тадбирлари уюштирда давом этмоқда.


11:12 04.12.2016 (Янгиланган 11:13 04.12.2016)\nТОШКЕНТ, 4 дек – Sputnik. Марказий сайлов комиссияси Ўзбекистон Президенти сайлови бўлиб ўтган деб ҳисобланишини маълум қилди. Бу ҳақда Ўзбекистон Республикаси Президенти сайловини ёритиш бўйича Республика матбуот маркази хабар қилди.\nМатбуот хизматининг маълумот беришича, соат 11.00 гача сайловчилар рўйхатига киритилган 20 миллион 428 минг 891 сайловчининг 33,73 фоиздан ортиғи овоз беришда иштирок этди.\nШундай қилиб, "Ўзбекистон Республикаси Президенти сайлови тўғрисида"ги қонуннинг 35-моддасига кўра Президент сайлови бўлиб ўтган, деб ҳисобланади.\nСайлов жараёни давом этмоқда.


Қирғизистон ҳуқуқ-тартибот органлари Қозоғистондан ёқилғи олиб кирмоқчи бўлган контрабандачиларни фош этди\nБИШКЕК – Қирғизистон миллий хавфсизлик қўмитаси (ГКНБ) мамлакатга поезд орқали Қозоғистондан контрабанда йўли билан ёқилғи олиб киришга уриниш ҳолатини фош этди. Бу ҳақда АКИпресс сешанба (4 июнь) куни ГКНБ баёнотига асосланиб хабар берган.\nБаёнотга кўра, контрабандачилар солиқ тўламаслик учун ёқилғини газ конденсати учун хомашё сифатида расмийлаштириб олиб кирмоқчи бўлганлар.\nҚирғизистон коррупцияга қарши кураш органлари Қант темирйўл бекатида 120 тонна ёқилғи ортилган иккита вагонни қўлга олганлар, дейилади хабарда.\nТерговчиларга кўра, қонунбузарлар мазкур схема асосида Қирғизистонга 2000 тоннадан кўпроқ ёқилғи олиб киришга улгурганлар.\nМамлакат черага қўшинлари чегарадаги хавфсизликнинг бузилиши билан боғлиқ бошқа бир қатор уринишларнинг ҳам олдини олган. Жангариларнинг қуролли низолар ҳудудига ўтишга уриниши ва экстремистик адабиётлар контрабандаси билан боғлиқ ҳолатлар шулар жумласидандир.\nҚирғизистон куч тузилмалари Сурияда жанговар тайёргарликдан ўтган ИД жангарисини қўлга олди


Шеърига кўчган шахсият – nurullohuz.com\nАдабиёт севгиси юрагимга сут билан сингган бўлса керак, шу туйғу бир пайтлар адашиб кириб қолганим ва бир йил ўқиганим Политехника институтидан ҳужжатларимни олдириб, ТошДУнинг филология бўлимига топширтирган. Ҳа, техникадан кўра адабиётни яхши кўрардим, лекин шу адабиётнинг бир қаноти бўлган шеърни (ўқирдим-у) ёдлашга келганда хафсаласизлик қилардим. Биринчи босқичда дарсларни бошлаганимизданоқ устоз Умарали Норматов ўзининг такрори йўқ завқлари ва шавқлари билан биз талабалар ўзимизча адабиётга севги деб юрган ялқов туйғуларимизни, ёнолмай тутунқираган ҳисларимизни қўзғаб, алангалатиб юборди. Лекин шунда ҳам, тан олишим керак, шеърни севишда ва севиб шеър ўқишларда мен бошқалардан анча орқада эдим. Талаба курсдошларим ўтиришларда, пахта далаларида мушоиралар, баҳри байтлар қилишса, мен мактаб дарсликларидан ёдлаб олганим айрим мисраларни такрорлаб зўрға қутулиб кетардим. Уларга қараб ҳам ҳавас қилардим, ҳам ичимдан ўксинардим − адабиётни шуларчалик яхши кўрмайманми, деб ўзимдан хавотирланардим.\nБахтимга бу ҳолат узоққа чўзилмади. Иккинчи босқичдами ўқиб юрганимизда бир гуруҳ ёш шоирларнинг илк китоблари чоп этилди. Кечагача адабиётчи талабаларнинг баҳслари, талашиб-тортишишлари боиси бўлган Эркин Воҳидов, Рауф Парфи, Абдулла Орипов номлари қаторига энди бу жажжи китобчаларнинг муаллифлари Шавкат Раҳмон, Усмон Азим ва яна бир неча шоир акаларимизнинг исмлари ҳам қўшила бошлади.\nБулардан қўлимга биринчи бўлиб Шавкат Раҳмоннинг “Рангин лаҳзалар” китоби тушди ва… шу қадар шўнғибман, битта шеъринимас, иккита шеъринимас, тўласича бутун китобни ёдлаб чиқдим! Кейин яна бир шоир акамизнинг, ундан кейин Усмон Азимнинг китобларини ҳам битта шеърини қўймай ёдлаб олдим. Шундай қилиб, юрагимнинг қат-қатида бекиниб ётган шеърни севиш ва англаш сандиқчаси очилиб кетди гўё.\nШавкат Раҳмоннинг истарали у илк китоби “Ватан” тўртлиги билан бошланарди:\nБир ўқишимдаёқ эсимда қолди. Нимаси мени ўзига тортди, нимаси юрагимга тегиб кетди − у пайтлар тузукли тушунтириб беролмасидим ҳам. Содда сўзлар, туркона оҳанг. Ҳозирги ёшлар мендаги бу ҳиссий қабул сабабларини унча англаб етмаслиги мумкин. Чунки у пайтлар ватан ҳақида қанақа шеърлар ёзилгани ва ўқилгани кўпларига қоронғи. Ватан кўпинча юзаларда бўларди, ватанни севиш ҳам юқорилардан талаб этилгани учун ўша юқориларга ёқадиган тарзда севилар ва баён қилинар эди. Шавкат Раҳмоннинг Ватани эса жуда чуқурларда (бунинг устига, одамни ўйлантирадиган уч… нуқтаси билан) жойлашган. Ернинг эмас, денгизларнинг эмас, юракнинг чуқурларида. У кўз-кўз қилинмайди, уни “юрак ўз тубига яширган”. Ёмон кўзлардан, ёмон ниятлардан ва… сохта муҳаббатлару сохта сифатлардан асраган. Ахир, сохта муҳаббат изҳорлари уни хўрлаши мумкин, у бундай юзакиликлардан баланд туради. Чуқурликларда юксаклик хос унга! Унга ҳатто севги изҳор қилинмайди. Минбарларни эгаллаб, кўкракларга муштлаб у ҳақда жар солинмайди. У юракларда бўлади, унга боғлиқ туйғулар томирларда оқади. У соғиниб изланади, ахтарилади. Айниқса, мустамлака шароитида. Айниқса, халқнинг эрки ўз қўлида бўлмаганида… Уни чинакам севган киши уни топиш ва англаб етиш учун қийин сафарга (“Оҳ, вой, мунча йўл оғир…”) отланади. У шунчалар чуқурларда жойлашгани, юрак уни шунчалар тубига яширганидан “унга етиб бормаклик учун узун умр етмас”лиги ҳам мумкин…\nБугун Шавкат ака орамизда йўқ. Яратганнинг ҳикмати билан у қирқ олти ёшида, умрининг айни куч-ғайратга тўлиқ палласида илоҳий раҳматга қовушди. Бугун энди биз орқада қолганлар бу инсоннинг тугал умрига ва тугал ижодига ялпи кўз ташласак, яхлит хулосалар чиқарсак бўлади. Шу нуқтадан боқилса, менинг назаримда, Шавкат Раҳмон бутун ижоди билан, бутун ўй-хаёлию қайғулари, дардлари билан шу Ватан сари − муштдеккина юраги туб-тубига яширган, ўзигина танийдиган, суйган ва соғинган ана шу сирли макон сари юрди, талпинди. Бир пайтлар ширин орзулар оғушида “Сенга етиб бормаклик учун Узун умрим етмаса керак”, деб чамалаган йигирма беш яшарлик ёш шоир тақдирнинг буюк ёзуғи ила, қирқ олти ёшида, оғир касалга чалиниб, ўлим билан олишиб ётган паллаларида битилган (балки) охирги шеърида ортида қолаётган оламга “Абадият оралаб Ўшга (“Ватанга” деб ўқинг. – Н.М.Р.) қачон етамиз?” деб савол қўйди!\nБегим − Ўшим кўринди,\nСултон − Ўшим кўринди…\n“Эй хаста булбулим…” деркан, Шавкат Раҳмон юракни − ўзи ардоқлаб, умр бўйи суйиб-соғиниб яшаган Ватанни “ўз тубига яширган юрак”ни назарда тутади. Ва: “Эй юрагим − эй хаста булбулим, бу аҳволда Ватанга қачон етамиз?!” дейди. Ватанни ахтариб йўлга чиқаётганида шоир “Сенга етиб бормаклик учун Узун умрим етмаса керак” деб тусмоллаган эди, аммо бу тусмоли тагида қачондир бир кун Ватанга етишиш илинжи ҳам бор эди, умидворлик бор эди, лекин шоирнинг юрагига яширинган Ватан чинданам жуда-жуда чуқурликларда экан, афсус, унга етиб боришга Шавкат Раҳмоннинг тақдирда белгиланган умри етмади. Ва хаста шоир касалхона тўшагида, ўзидан тобора устун келаётган ўлим билан олишиб ётаркан (“Менинг ҳар қадамим муқаддас, менинг ҳар қадамим ўлимга қарши”), қисқа умри ичида у сирли, у маҳрам Ватан сари қилган бу оғир йўлчилигининг сўнгини энди армон ила “абадият оралари”га ҳавола қилди. “Шунда қолиб кетсам гар нетамиз? Абадият оралаб Ўшга қачон етамиз?” дея… сўник нигоҳини сўнг бор (хаёлан) узоқдаги “қорли тоғлар бағри”га йўллади…\nШоир бир умр талпинган у Ватан қандай ватан эди? Унинг ўхшаши, чеки-чегараси борми ўзи? Қаерда бошланиб қаерда тугарди у Ватан? Тугармиди? Излаган топадиган нарсами У? Ватанни топдим деган борми бу дунёда? Қанча йил яшаш керак Уни топиш учун? Ватаннинг нималигини билган борми?\nШавкат Раҳмон йўлчи шоир эди. Отамиз Одам (алайҳиссалом) бошлаб берган ва ҳар бир Одам боласи туғилганида кесиладиган киндигидан узаниб то абадиятлар қаърига улашиб кетадиган у олис йўлга − Ватанга элтадиган йўлга тушган шоир эди. Илк (“Рангин лаҳзалар”) китобининг биринчи шеърини охирги (“Сайланма”) китобининг охирги шеърига боғлаб турган нарса мана шу йўлчиликдир. Қолган барча шеърлари ҳам, айримлари тўғридан-тўғри, айримлари айланма сўқмоқлар билан мана шу йўлчиликка қандайдир миқдорда ва шаклда боғлангандир. Уларни Ватан сари чиқилган йўлда шоирнинг кўрган-кечирганлари, кузатувлари, такрорланмас манзаралар, йўлдош туйғулари, кутилмаган кечинмалари… деса бўлади.\nМасалан, мундай қараганда оддий бир манзара чизгиси бўлиб туюладиган мана бу шеърини ўқиб кўринг. Шунчаки эмас, тингислаб, манзаранинг пайтига ва ҳолатига диққат қилиб, шоирнинг йўлчилиги қиррасидан боқиб ўқинг-а:\nБомдодга азон айтилар маҳали (“азонда”!), яъни, тонг қоронғулигида (“қоп-қора оловдай ловиллар ёллар”!)… ҳали кўплар саҳарги тушини кўриб ётган палла… кимдир от етаклаб ўтиб қолади… Албатта, ким от етаклаб ўтаётгани маълум эмас, кимлигининг аҳамияти ҳам йўқ, муҳими етаклаб ўтилган ва жасорат тимсоли бўлмиш отнинг ўзи ва от туёқларининг ҳайбатли дупури… Кўчанинг саҳарги туши узилишига ҳам жасоратли отнинг ҳайбатли шу дупур-дупури сабаб…\nАммо чиндан ҳам шу дупур-дупурми сабаб? Дупур-дупур нима ўзи? Оддий бир шовқин, холос. Шовқиндан кўчанинг уйғониб кетиши жуда жўн бир воқелик, ҳатто шеърга кўчиришга арзимайдиган воқеликдир. Демак, бу ерда бошқа нарса бор. От туёқларининг дупур-дупури бир пайтлар йўқотилган (шоир ич-ичидан қўмсайдиган, жуда кўп шеърларида кўнгли тусаган) жасоратдан дарак берувчи сирли товушлар ўлароқ, саҳарги тушини кўриб ётган кўчанинг ўзинигина эмас, бу кўча аҳли юракларида қачонлардан бери ухлаб ётган эски хотираларни ҳам қўшиб уйғотиб юборди! Худди шунинг учун ҳам, айниқса “тўсатдан от кишнаб юборган онда” бир киши шошилиб эшикни очди…\nБу киши ким ва у нега эшикни шошилиб (!) очди? От дупури ва кишноғи унга нималарни эслатди? Нималар уйғонди унинг юрагида? Ўтган аср етмишинчи йилларининг (шеър ўша пайтлари ёзилган. − Н.М.Р.) кампирларини бу манзарага “аланглатиб жим қулоқ солдирган” нарса нима? Ўтган аср етмишинчи йилларининг чолларини “бир сескантириб юборган” нарса нима? Бу чол-кампирлар ҳар бири етмишлардан ошган, балки саксонларга етгандир, улар қайси замоннинг одамлари эди ва от дупури билан кишноғи уларга нималарни эслатди?! Айтганча, шеърнинг илк сарлавҳаси “Олис хотира” бўлганини ҳисобга олсак, масала ойдинлашади…\nмайлига яшамак бўлсин қийинроқ,\nсатрларининг Шавкат Раҳмон ижоди ўзак масаласига − Ватан мавзуига боғлиқ жойи йўқми? Бор! Бор бўлганидаям тўғридан-тўғри боғланади. Ахир, Ватан сари фақат очиқ кўз билан борилади! Ватанни фақат кўзи очиқларгина танийди! Чинакам ватанпарвар кўзини йирикроқ очади, майлига очиқлиги туфайли яшаши қийинроқ бўлсин, майлига кўзлари қамашсин ва ё оғрисин…\nШавкат Раҳмон ижодида бу фикрларимизга далиллар яна кўплаб топилади, лекин… мен нима қилмоқчи эдим ўзи? Шавкат ака ҳақидаги хотираларимни титкилаб, у кишини шахс сифатида, бир инсон сифатида қандай танишимни ёзмоқчи эмасмидим?\nШавкат аканинг илк китоби мени шеърга қандай шавқлантирганини айтдим. “Яшамоғим зарур ҳар дақиқани, ғазаб билан, севги билан тўлдириб, дунёдаги барча қора нарсани ёруғ лаҳзаларда ўлдириб. Токим бош кўтариб қарай қуёшга, токим кўзларимда ёнсин ҳақиқат, токим тош мисоли тегмасин бошга мен яшай олмаган ҳар бир дақиқа”; “…қийнанг, ўз ҳолига қўйманг юракни, яшамаслик учун юраксиз”; “Йиқилмак, тўхтамак мумкинмас, қаерга бўлса ҳам юрганим яхши”; “Йиқилма, ўзингни ушлагин, отсинлар жаҳолат тошини, лабингни қаттиқроқ тишлагин, кўрсатма кўзларинг ёшини”; “Бу сўзни бир умр айтмай яшадим, ҳар шодлик келганда юрдим секинроқ. Ғам сўзин элимдан аввалроқ айтдим, бахт сўзин айтаман элдан кейинроқ”… каби яна кўп-кўп сатрлари кўнглимнинг қай бир бурчакларига ўрнашиб олиб, сира тинчлик бермаганларини соатлаб гапириб беришим, бунақа мисолларни кетма-кет ўртага қўйишим мумкин. Лекин, қарасам, бунинг учун шоирнинг ҳамма шеърини қарийб бирбошдан кўчириб ёзишимга тўғри келаркан. Яхшиси, у шеърларни ҳар ким ўзи ўқисин, ўзи завқлансин, ҳар ким ўзи учун Шавкат Раҳмонни ўзи кашф этсин.\nМен вақтида ўзимнинг шавкатраҳмонимни кашф этганман ва бу яхши одамни, яхши шоирни бир умрга севиб қолганман. Менинг шавкатраҳмоним қандай одам эди?\nБир пайтлар илк китобчасини тўлиғича ёдлаб ўқиб юрганларимда ҳали келажакда бу шеърларнинг эгаси билан танишишимни, танишиш не, ака-укадай бўлиб кетишимни хаёлимга ҳам келтирмаганман, албатта. Яқинлашиб кетганимиздан кейин эса, бу ажойиб инсон билан минг йилдан бери қадрдон бўлиб келгандай эдим.\nШавкат Раҳмон самимий киши эди. Камгап, босиқ, камтар… Лекин бу камгап, босиқ ва камтарлиги юрагидаги жасорат ва тўғрисўзликни тўсмасди, аксинча, бу мақталган хислатлар ичда яшнаб ётган гўзал хислатларининг ташдаги бир ифодаси эди. Яъни, Шавкат ака ичи билан таши бир, ичи ташига, таши ичига терс иш қилмайдиган БУТУН ОДАМлардан эди. Кўзларидаги, қарашларидаги мунгни, товушидаги бир оз синиқликни эътиқодга айланган маҳрам туйғуларини ўз замонида очиқ айта олмаганидан, ичга яширишга, пардалар билан ўрашга мажбур бўлганидан деб биламан.\nҲатто мустамлакага, ҳақсизликларга, зулмга исёни ҳам сокин эди Шавкат Раҳмоннинг. Ўзи таърифида (“Автопортрет” шеърида) шоир бундай дейди:\nТуғилмаган шунчаки асло,\n“Сокин исён”… Бу икки сўз аслида бир қозонда қайнамайди − сокинлик исённи, исён сокинликни инкор этади. Ҳеч ҳам қовушмайди улар гўё. Лекин Шавкат акани шахсан таниган, яқиндан билганлар бу икки терс ҳолат унинг шахсиятида ниҳоятда муносиб равишда қовушганини, бир-бири билан роса чиқишганини кўради. Шоирнинг бу сокин исёни қайғули ёки ғазабга минилган онлардагина эмас, балки “энг бахтиёр лаҳзаларда ҳам” сўнмайди. Чунки унинг туйғулари юзада эмас.\nУмуман олганда, юзакилик − ҳақни сўйлашда, Ватанни севишда, инсонга меҳрда, тарихни тушунишда, ҳатто шеърий тимсолларда ҳам юзакилик Шавкат Раҳмоннинг биринчи рақамли душманидир. Минбар шоири бўлмаганининг сабабларидан бирини шунда кўраман. Ўзи фитратан ўйчан, босиқ бўлгани учун унинг туйғулари ичга қараб ўсган. Ҳатто исёнини ҳам сокинлаштирадиган даражада ич-ичга қараб юксалган! Масалан, “Фикр” шеърида шоир ўзини тинчоқар дарёга ўхшатади:\nДарё долғасиз бўладими?! Йўқ, бўлмайди. Аммо Шавкат Раҳмон шарқироқ, енгилтак сой эмас, долғаларини қаърига − чуқурликларига беркитган босиқ-оғир, ўйчан дарёдир. Бўлмаса, феълида ўжар, фикрида, эътиқодида, ҳаракатларида қатьий киши у. “Руҳида қадимги осойишталик”ни сақлаган бундай ўйчан дарё бир долғаланмасин! Сокинлик бағридаги долға агар юзага чиқса нималар юз бериши ҳаётда кўп кўрилган.\nЯна бир шеърида “Умрим кўчкилардай жимжит, шиддатли” деган сатрларни ўқиймиз. Шиддатини қаърига яширган жимжит кўчки… Унинг шиддати жимжитлигида. Тўғрироғи, жимжитлигининг туб-тубида шиддат яширин. Жимжитлик косасига сўнгги томчи томиб, бир кўчиб бермасин бу жимжит кўчки!\nБулар ҳаммаси Шавкат акадир, Шавкат Раҳмоннинг ич кимлиги ва кўнгил кўзгусидир.\nШавкат Раҳмонни умрида кўрмаган киши шеърларидан унинг ички ва ташқи суратини осонгина чиза олади. Ишонинг, икки томчи сувдай бир хил чиқади, ғирт ўхшайди, қуйиб қўйгандай ўзи бўлади! Мен Шавкат Раҳмоннинг шахсиятини ҳам, шеъриятини ҳам шунинг учун яхши кўраман.\nБугунги кўз билан қараганда ҳам, агар Шавкат ака тирик бўлганида, ижоди учун ҳеч ким олдида қизармаган бўларди. Болаларини хижолатга қўядиган шеърлар ёзмади у. Чунки у эътиқодида содиқ турди, замона зайлига юрмади. Тўғри, замонининг айрим эпкинлари таъсирида ёки яккаҳукмрон мафкура тўсиқлари боис айрим ҳақиқатлардан кўплар қатори у ҳам узилгани учун шеърларида бир оз фикрий тойилишлар сезилади. Лекин, биринчидан, ундай шеърлар ёки сатрлар жудаям оз; иккинчидан, ўшалар ҳам шеър сифатида ёмон эмас, мазмунида нимадир яхшиликлар бор; учинчидан, у замонни билган, у замонда яшаган одамлар ҳолати ҳисобга олинса, сал-пал тушунарлидир. Энг муҳими − Шавкат Раҳмон бир шахс ўлароқ ҳам, бир шоир ўлароқ ҳам ўзига катта йўлни танлашда адашмади, борар манзилни ҳам тўғри белгилади. Йўлдаги таассуротларда майда-чуйда камчиликлар бўлиши табиийдир.\nШавкат ака касалхонада экан, бир гал кўргани борганимизда, унинг тўзимига, руҳий тетиклигига қойил қолдим. Ичимдан ўтганини ўзим биламан: қаршимдаги севимли кишим, севимли шоирим тузалмас дардга чалинган, кунлари, ойлари саноқли қолган эди, аммо у ҳеч нарса бўлмаётгандай, ўлим шарпаси сездирмасдан бошига яқинлашиб келаётганини ҳис этмаётгандай эди. Жуда чиройли суҳбат бўлди. Ҳаётдан, адабиётдан, тўғрилик ва эгриликлардан гаплашдик. Ҳолбуки, у кунлар Шавкат ака оғир дарддан азоб чекиб, “Осмон тўла ҳаволар битта менга етмайди”, деб турган кунлар эди. Мен Шавкат аканинг матонатидан таъсирланиб, уни руҳан янада тетикликка ундайдиган бир-икки филм келтириб бердим кейинги сафар. Ундан кейинги келганимда эса, ўша филмлар ҳақида суҳбатлашдик. Фикр-мулоҳазалашдик.\nОрада бирор ҳафтача тузалгандай бўлди. Оёққа турди. У пайтлар мен “Шарқ юлдузи” журналида ишлардим. Бир куни туйқус таҳририятга келиб қолди. Тўғри бизнинг хонамизга кирди. Оғир касалликдан кейин анча-мунча озган, бир оз паришон кўринар эди. Лекин мен Шавкат аканинг касалхонадан чиққанини, ўз оёқлари билан юриб келганини кўриб, хурсанд бўлиб кетдим. Бир шоир ўртоғи билан бирга келибди. “Катталарнинг олдига кириб кетди, мен сиз билан гаплашгим келди”, деди. Ва биз то у шоир акамиз катталарнинг олдидан чиққунича узоқ гаплашиб ўтирдик…\nЁшлигида ёзган бир шеърида “Менинг ҳар қадамим ўлимга қарши” деб эълон қилган Шавкат Раҳмон (“ўлимга қарши” ифодасини асл маъносида “ўлим сари” деб ҳам тушуниш мумкин. − Н.М.Р.), бир мўмин ўлароқ, ўлимнинг ҳақ эканини биларди. Тақдирга тан бермасдан иложи йўқлигини ҳам биларди. Суҳбатимиз руҳида шу нарса сезилди. Биз шу гал бошқача хайрлашдик. Шавкат акани охирги кўрганим ҳам ўша бўлиб қолди.\nЎлим мусибати одамларни бирлаштиради, унда бошқа ҳодисаларда учрамайдиган шундай ноёб хусусият бор. Худди шунинг учун ҳам Шавкат ака “Ўлим бирлаштирар бегоналарни” деб бошланувчи бир шеърида:\nҳурмат қилганимдан бошимни эгдим”,\nдеб ёзган эди. У ўлимини эркакчасига қарши олди. Чунки бу дунёга у шунчаки келмаганидек, шунчаки ҳам яшаб ўтмаган эди. Ҳар ким қатори у ҳам бир вазифа билан келди ва шу вазифасини маромига етказиб бажарди. Сўнгра вақтинчага бизларни ташлаб, эрта бир кун ҳаммамиз ҳам борадиган маконга − бу дунёдаги хизматларининг мукофотини олишга кетди. Жисман ўлими эса биз мухлисларини маънавий шахси − шеърлари атрофида бирлаштирди.\nАммо мен сўзимни бу ҳазин оҳанглар билан тугатмоқчи эмасман. Сўзнинг сўнгини Шавкат Раҳмоннинг ўзига бермоқчиман. Ер билан сирлашиб ёзган бир шеъридаги умидбахш сатрлари шоир чиндан ҳам бу дунёда бекорга яшаб ўтмаганини билдиради бизларга:\n2011 йил феврал – март.\n Тақдирнинг ҳикматини қаранг, биз талабаларга адабиётга қандай меҳр қўйишни ўргатган устозимиз Умарали Норматов юрагимга шеърлари билан бир умрга кириб келган Шавкат Раҳмон оиласи билан кейинги замонларда қуда бўлишди. − Н.М.Р.


22 июнь куни Ўзбекистонда қандай об-ҳаво кузатилади? - 21 Июня 2017 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2017 » Июнь » 21 » 22 июнь куни Ўзбекистонда қандай об-ҳаво кузатилади?\nРеспублика Гидрометеорология марказининг хабар беришича, 22 июнь куни Тошкентда ҳаво бироз булутли бўлади, вақти-вақти билан ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 23-25, кундузи 38-40 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 22-27, кундузи 31-36 даража иссиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 22-27, кундузи 37-42 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 22-27, кундузи 35-40 даража, баъзи жойларда 42 даражагача иссиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 20-25, кундузи 35-40 даража иссиқ бўлади.\nРеспубликамизнинг тоғли ҳудудларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 12-17, кундузи 25-30 даража иссиқ бўлади.\nКатегория: YANGILIKLAR / ЯНГИЛИКЛАР / HABARLAR / AXBOROT | Ko'rganlar:: 216 | Добавил: www.BePuL.NeT | Рейтинг: 0.0/0


Мунажжимлар башорати: устозларга оид » Ўзбекистон янгиликлари – Zamin.uz\n10-07-2016 | 19:27\nZAMIN.UZ / LIFE STYLE / 10 Июл 2016 года997\nҚЎЙ. Бундай устознинг бошида минглаб ғоялар бўлиб, уларни у шу заҳоти амалга оширишни истайди. Айниқса, мусобақалар унинг кўнглига хуш ёқади. У бу ғоялар ўқувчиларга ҳам ёқиб, улар ишга ёниб киришишларини кутади. Қўй бола учун мактаб ва ҳаёт бир нарса, деб ўйлайди. Қўйнинг жаҳлини чиқариш осон. У жудаям жиззаки бўлиб, жаҳли чиққанда, бақир-чақир қилиши мумкин.БУЗОҚ. У синфдаги шовқин-суронга қаҳрамонлик билан чидаб, ҳатто ўчирғич-у, дафтарларнинг учишига ҳам индамай қараб туриши мумкин. Лекин унинг сабр косаси тўлса, ёмон. Бузоқ жуда қайсар бўлади. Ёнғин, селдан ташқари, ҳеч нарса унинг дарс ўтишга бўлган хоҳишини синдира олмайди. Табиий офатлар доим ҳам бўлавермаслигини инобатга оладиган бўлсак, ҳар эҳтимолга қарши дарсга тайёр бўлишингизга тўғри келади. У боладан иншони кўпроқ, доска олдида эса аниқроқ гапиришни талаб этади. Бузоқ уй вазифасини ҳам кўп беради.ЭГИЗАКЛАР. У ҳазилкаш, синфини кўп бора икки баҳодан асраб, болалар ухлаб қолишига йўл қўймайди. У назорат ишларини беришни ёқтиради ва буни огоҳлантирмай уюштириши мумкин. Эгизаклар гап сотишни ёқтиришади. Агар уни гапга сололсангиз, мавзудан анча четга чиқиб кетиши мумкин. Балки унинг ўзи болалик чоғида бошқалардан обдон кўчирган бўлса керакки, кўчирмачини шундоққина тез билиб олади.ҚИСҚИЧБАҚА. Агар у дарс ўртасида “Мен давом эттиришдан бош тортаман!”, деб қолса, демак, уни хафа қилишган ва у ўз ичига кўмилиб олган. Агар у айтиб бераётганларидан ниманидир тушунсангиз, дарҳол савол беринг. Қисқичбақалар берилиб гапиради ва бошқалардан ҳам шундай муносабат кутади. Унга шунчаки жимлик ёки эътибор камлик қилади. У ўқувчилар дарсни худди ўзи каби бошдан кечиришларини истайди.АРСЛОНларни жаҳлини чиқариш эмас, балки қўлга ўргатиш лозим. У ичида ўз ўқувчиларига ёқишни истайди. Шу боис унинг жаҳлини чиқарсангиз, педагогикага хос бўлмаган усуллар, синфдан ҳайдаб чиқариш, кундаликни олиб қўйиш, эшикни қарсиллатиб ёпишгача боради. Агар сиз икки баҳо олиб, бунинг устига, ўқитувчи дарсдан кейин сиздан қолишни сўраса, унга жаҳл қилманг, аксинча, кечирим сўраб, аслида, устознинг дарси сизга ёқиши, лекин уни ўзлаштиришга кучингиз етмаётганини тан олинг.ПАРИЗОД. Унинг дарсига кечикиб келишни хаёлингизга ҳам келтирманг. Паризоднинг ўзи ҳали тонг ёришмасданоқ мактабга келади. У тартибсизликни ёмон кўради. Шу билан бирга, Паризодлар майда-чуйдаларга эътиборли бўлиб, агар бирон вазифа берган бўлса, сиздан фарқли ўлароқ, буни ҳеч қачон эсдан чиқармайди. Агар мазангиз қочиб қолса, у сизга ғамхўрлик қилиб, бир қанча маслаҳатлар беради, кечқурун уйингизга қўнғироқ қилиб, ҳол-аҳвол сўраб қўйишни ҳам унутмайди.ТАРОЗИлар синфдаги шовқинга тоқат қила олишмайди. Тўполон уни мувозанатдан чиқариб, натижада Тарози-устоз ўқувчиларнинг биронта саволига жавоб беролмай қолади. Синф раҳбари сифатида улар сизни кўп ҳам чарчатишмайди. Вақти-вақти билан театр ё кўргазмага олиб бориши мумкин. Шунингдек, у мактабга ота-оналарни ҳадеб чақиравермайди.ЧАЁН. Бу ерда бир нима қилиб бўлмайди. Чаённинг шиори “Ўлсанг ҳам, қил!” Бу феъл-атвор билан у ашаддий тўполончиларни ҳам биргина кўз қараши билан сокин болаларга айлантириб қўя олади. Унинг ўт нигоҳидан баданингизга титроқ югуради. Чаён биринчи бўлиб чақмайди. У кўринишидан сокинга ўхшаб кўринади. Лекин нотўғри ҳаракат, ортиқча гап, таҳқирлаш, бақириқ натижасида ўқувчига ўша заҳоти заҳар сочилади. Бундай устоз билан баҳслашиш хавфли. У билан ўзингизни бўш қўйинг, қўрқаётганингизн и зинҳор сездирманг. Яна ҳар куни ўз билимингизни кўрсатинг. Фақат шу тариқа унинг меҳрини қозонишингиз мумкин.ЎҚОТАР. Сиз албатта йўл халтаси ва палаткага эга бўлинг. Чунки Ўқотарлар саёҳатларни ёқтириб, бунга ўз синфини ҳам жалб этади. Албатта, болалар ёмғир тагида ивиб, ширин чойсиз қолиб кетишлари мумкин, бунинг ўрнига улар гитара остида қўшиқ куйлаб, битта гугурт донаси билан гулхан ёқишни ўрганиб олишади. Ўқотар ростгўй одам бўлиб, у ўқувчи ҳақидаги фикрларини унга очиқ айтади.ТОҒ ЭЧКИСИ билан ҳам баҳслашишга ўрин йўқ. Бунинг фойдаси йўқ. Чунки у ҳамиша ҳақлигига ишонади. Яна у сиздан катта ва бу ерда у бош. Шундай экан, унинг кўзига қараб, ҳаммасига кўнишдан бошқа чорангиз йўқ. “Қилиш керак”, дедими, бас, кўнмай кўрингчи… Тоғ эчкиларини кўз ёши билан ҳам қўрқитиб бўлмайди. Тоғ эчкиси тартиб-интизом ва турли фойдали тадбирларни ёқтиради.ҚОВҒАлар билан зерикиш нималигини билмайсиз. Умуман олганда, унинг мактабдалигининг ўзи ғалати. Мактабда ҳаёт қоидалар ва тартиб-интизом асосига қурилган. Қовға эса қоидаларга бўйсуниб яшашни истамайди ва у дарсга кечикиб келиши, ёки уни чўзиб юбориши мумкин. У дарсдаям ўзини бошқача тутиб, ҳатто қўшиқлар айтиб беради. У ўқувчилари билан ҳам дўстона муносабатда бўла олади. Одатда, ўқувчилар бундай устозларни хуш кўришади.БАЛИҚ учун мактаб у қадар яхши жой эмас. Лекин Балиқ бу ерда ишлаётган экан, демак, ўз касбини севади. Кўпинча кимё устозлари ичида Балиқлар кўп учрайди. Балки турли кукунларни бир-бирига аралаштириб, кейин улардан нима ҳосил бўлишини томоша қилиш Балиқларга хуш ёққани бунга сабабдир. Агар синфда тўполон бўлиб қолса, Балиқлар синфдан ташқарига чиқиб, болаларнинг тинчишини бамайлихотир кутади. Бу ҳол юз бермаса, улар жудаям қаттиқ хафа бўлишади.Манбa: DiydorAziz


«Мен улардан ҳақиқатни яширмайман». Қаҳрамон аёл ҳикояси\n19:20 / 13.10.2017\nUNICEF'нинг расмий маълумотига кўра, 140 миллиондан ортиқ болалар ота-онасиз, етим ҳисобланади. Меҳрибонлик уйида тарбияланувчи болаларни асраб олиш эса мураккаб ва узоқ муддатни талаб қилувчи жараёнга айланиб кетади. Лекин, Анастасиянинг сағир болани бошини силаш, ўз фарзанди каби тарбиялашдек орзу-умидлари 15 йилдан ўтиб ҳам сўнмади. У The Village нашрига бошидан ўтганларни сўзлаб берди.\n«Биз қарор қилдик: фарзанд асраб олишимиз - энг тўғри йўл»\n1999 йилда шифокор менда онкологик касаллик борлигини, шу туфайли она бўлиш бахтидан мосуво бўлганимни аниқлашди. Айнан шу сабабдан биринчи турмушим бузилди, у мени ташлаб кетди. Бироз муддат ўтгач, ҳаётимни қайтадан бахт ва қувончга тўлдира олган кишини учратдим. У менинг жисмоний ҳолатим ва соғлиғимдаги нуқсонни билса ҳам келажагимизга ишонди. Қолаверса, биз ота-она бўлишни, эркатой фарзандларни тарбия қилишни истардик. Суррогат йўли билан фарзанд дунёга келтиришга молиявий қурбимиз етмади, энг яхши йўли меҳрибонлик уйидан бола асраб олиш бўлди.\n«Имкон бўлса, уни қўлдан чиқарманглар! Менинг ҳақиқий бахтим - сиздек фарзандларни вояга етказганимда», деб хитоб қилди отам. Бу сўзлардан бир нечта ҳафта ўтиб, у оламдан кўз юмди. Отамнинг сўзлари эса менга катта умид берди, «нима бўлса ҳам фарзандли бўламан», деб ўйлаб қолдим. Шу орада интернетда нашр қилинган болани асраб олиш ҳақидаги эълонга кўзим тушди. Ўша заҳотиёқ юрагим бир нимани сезгандай жиз этиб қўйди.\nҲужжатларни йиғиб келиш ва маҳаллий бошқармага топширишга икки кун муҳлат етарли бўлди. Аслида бундай жараённи тез ҳал қилмоқчи бўлсангиз, мулойим ва ўз ишини яхши тушунган идора ходимига мурожаат қилинг.\nБиз учун боланинг ирқи, миллати, жинсининг аҳамияти йўқ. Асосийси унинг қандай улғайиши, биринчи сўзларни талаффуз этиб, атрофдагилар билан мулоқот қилишини кўрмоқчи бўлганмиз. Олмаота шаҳридаги Кунаева меҳрибонлик уйида биз ўғлимиз, Ваняни учратдик. У билан бироз ўйнадик, болача бизга талпинавериши иккимизни ҳам қувонтириб юборди.\nЛекин, бош шифокорнинг шум хабари дилларимизни хира қилди: Ваня онасидан юқтириб олган ОИВ билан касалланганди. Шу пайтгача, бизнинг наздимизда ОИВ билан фоҳиша, гиёҳванд моддаларга ружу қўйган кишилар чалинади, деб ўйлаганмиз. Шунга қарамай, кичик болакайнинг касали билан қизиқдик. Шаҳар ОИТСга қарши курашиш тиббиёт марказининг маълумотига таяниб айтишим мумкинки, Ванянинг дарди оғир аҳволда эмасди.\nХаёлимда, бош шифокор бизнинг талабимизни қондиришни эмас, балки пора кўринишида манфаат кутяпти қабилидаги фикрлар чарх ура бошланди. Бўш қўл билан қолиб кетишдан қўрқиб, бошқа меҳрибонлик уйларига ҳам мурожаат қилавердик. Уй ҳовлисига кириб келишимиз билан қулоғимга болаларнинг беғубор қичқириқлари, йиғиси ва шовқини эшитилиб турарди, аммо мутасадди вакиллар негадир бизни инкор қилаверди. Ҳар гал, «бу ерда асраб олиш учун бола йўқ», деган жавобни эшитишга ўрганиб кетдик.\nШундай кунлардан бирида Шелек томондаги меҳрибонлик уйида уч ёшли Варяни топиб олдим. Турмуш ўртоғим Алексей уни қўлига олиб кўтарган пайт, қизалоқнинг кўзларига боқиб йиғлаб ҳам юборди. Минг афсуски, ваколатли вакилнинг хабари бизни икки карра гаранг қилаёзди: Варя ОИТСга чалинган бўлиши мумкин.\n«Муаммолар энди бошланиши билмагандик»\nМеҳрибонлик уйида бош шифокор асосий «иш бошқарувчи» эканки, унинг салбий хулосаси билан Алексей ва менинг умидларим пучга чиқиши ҳеч гап эмас. Шунинг учун давлат таъминоти эмин-эркин кун кечираётган болаларга уй шароитида ҳам шундай қулайликларни яратишга ҳаракат қилдик. Аслида бош шифокорнинг мўмайгина пулдан қолдираётганимизни ўйламаган эканмиз.\nЯна бир тарафдан суд ва маҳаллий ҳокимият вакилларининг «инжиқликлари», бола асраб олишнинг нозик масалаларини ўта жиддий давлат сирини ошкор қилишдек қўрқув билан ҳужжатга имзо чекиши бизни ҳолдан тойдириб қўйди.\nҚолаверса, 37 ёшимда бирдан иккита вояга етмаган болалар хонадонимга кириб келди, икки ё уч кунга меҳмон бўлиб эмас, балки бутун умрга, ҳаётимизга қадам ранжида айлади. Аввалига, болалар шовқинига, тартибсизликларига, айниқса, инжиқликларига ўрганмаган уқувсиз ота-она тез орада энг қувноқ кишиларга айланди-қолди.\n«Мен улардан ҳақиқатни яширмайман»\nБир кун келади ва албатта, мен болаларимга ҳақиқатни айтишим зарур. Биз ҳеч қачон ёлғон гапиришни истамаймиз, чунки оилага бола, болага эса оила керак эди. Биз уни тарбиялашни хоҳладик ва масала шу билан тугади. Варянинг соғлиғи бизни ташвишга солади, аммо олдинлари бўлгани каби ОИВдан қўрқмайман.\nМуҳими биз тўғри қарорни қабул қила олдик ва уни амалга ошириш учун ўн беш йил курашдик.\n“OSIYO” гўшт ва колбаса маҳсулотлари ишлаб чиқариш корхонасидан саховат тадбири\n15:52 / 02.06.2018


Фарғонада юк машинаси йўловчи поездга бориб урилди. Ҳайдовчи вафот этган\nБош саҳифаЯнгиликларФарғонада юк машинаси йўловчи поездга бориб урилди. Ҳайдовчи вафот этган\n14 Октябр, 2020\n13 октябрь куни соат 21:40 да Фарғона вилоятининг Бувайда ва Қўқон станциялари оралиғидаги темир йўл кесишмасида юк машинаси йўловчи поездга урилиши оқибатида ҳайдовчи ҳалок бўлгани айтилмоқда. Бу ҳақда «Ўзбекистон темир йўллари» АЖ маълум қилди.\nМаълумотларга кўра, «ГAЗ-53» русумли юк машинаси ҳайдовчиси темир йўл кесишмасида ҳаракатланишнинг амалдаги қоидаларини бузган. Натижада у ёпиқ тўсиқ (шлагбаум)ни четлаб ўтишга ҳаракат қилиб, Тошкент — Aндижон йўналишида ҳаракатланаётган 62-сонли йўловчи поезди билан тўқнашган. Автоҳалокат натижасида юк машинаси ҳайдовчиси воқеа жойида ҳалок бўлган.\nҚайд этилишича, локомотив ва йўловчи поездининг биринчи вагонига ҳам зарар етган. Йўловчилар орасида жабрланганлар йўқ, зарар кўрганлар «Қўқон» локомотив депосига олиб борилган. Йўловчи поезд манзилигача бошқа электровоз орқали етказилган.\nҲозирда ҳуқуқ-тартибот ҳамда бошқа тегишли идоралар томонидан содир бўлган йўл транспорт ҳодисаси юзасидан тергов ишлари олиб борилмоқда.


Номаълум куйдирувчи газдан заҳарланиш мумкинми? “Ўзкимёсаноат” ССВга раддия берди | Qalampir.uz\nНомаълум куйдирувчи газдан заҳарланиш мумкинми? “Ўзкимёсаноат” ССВга раддия берди\nЖамият\t30 Октябрь 2019 09:06 1593\nАввалроқ, Ўзбекистон Республикаси Соғлиқни сақлаш вазирлиги “Навоийазот” АЖга қарашли ПВХ ишлаб чиқарувчи заводда фақулодда ҳолат юз бергани ҳақида маълум қилганди. Заводнинг 4 ишчиси номаълум куйдирувч газдан заҳарлангани айтилганди.\n“Ўзкимёсаноат” акциядорлик жамияти мазкур хабар юзасидан қуйидагиларни маълум қилди.\nЖорий йил 28 октябрь куни ПВХ заводи ва умуман “Навоийазот” АЖ ҳудудида ҳеч қандай фавқулодда ҳолат юз бермаган. Шу куни соат 17:00 лар атрофида “Навоийазот” АЖ Тиббий санитария қисмига “ПВХ, каустик сода ва метанол ишлаб чиқариш мажмуаси” қурилишида иштирок этаётган 4 нафар ходим ўзларини ёмон ҳис этганликлари туфайли шахсан мурожаат этганлар.\n“Ўзкимёсаноат” ССВ маълумотида келтирилган ҳамда текширилмаган баъзи маълумотларга ойдинлик киритиб ўтган. Яъни хабарда келтирилишича, “Тез тиббий ёрдам бригадаси воқеа жойига зудлик билан етиб борган” деб таъкидланган. Аслида тез тиббий ёрдам бригадаси заводга келмаган, аксинча ходимлар Навоий шаҳар юқумли касалликлар шифохонасига олиб борилган.\nШунингдек, тиббиётда “Номаълум куйдирувчи газдан” заҳарланиш ташхиси ҳақида маълумот мавжуд эмаслиги таъкидланган.\n08 Июль 16:31 48004\n07 Июль 23:49 41559\n08 Июль 14:23 39035\n08 Июль 20:53 35031\n07 Июль 12:56 30106


Ватанга бўлган меҳру-муҳаббат ҳар қандай муаммони ечишга, ҳар қандай ёвуз кучни енгишга қодир — XOJA BUXORIY O'RTA MAXSUS BILIM YURTI\nВатанга бўлган меҳру-муҳаббат ҳар қандай муаммони ечишга, ҳар қандай ёвуз кучни енгишга қодир\nМамлакатимиз моддий ва маънавий жиҳатдан кун сайин тараққий этмоқда. Бироқ, соғлом эътиқод қилувчилар қаторида афсуски, динни ўз манфаатлари йўлида сиёсий қурол қилиб олган ва ақидапарастлик касалига чалинган турли террористик ва экстремистик гуруҳ ва ташкилотлар пайдо бўлаётгани ачинарли ҳолдир. Айниқса, чет элларда бўлгани каби, бизнинг мамлакатимизда ҳам турли ғоявий зидлик, бузғунчи ақидапараст ва мутаассиб оқимларнинг ботил ақидаларига эргашиб залолатга кетган гумроҳлар ҳам борлиги кишини ранжитади.\nҲозирги кунда мўмин-мусулмонлар ўз кундалик диний ибодатларини бехавотир ва эмин-эркин адо этиш имкониятга эга бўлдилар. Диний эътиқодни инсон ҳаётининг ажралмас қисми сифатида тан олган қонун ва фармонлар қабул қилинди. Эътиқодни куч билан сингдириш, унга тазйиқ ўтказиш яъни диний эътиқодни мажбуран сингдириш ман қилинди. Диний байрамларни нишонлаш, муқаддас жойларни зиёрат қилиш анъанаси қайта тикланиб, бу борада зиёратчиларга қулайлик ва шарт-шароитлар яратилди. Шуни алоҳида таъкидлаш зарурки, диний билими ўта саёз, турли фитна-фасод қўзғайдиган фикрлар ва ғояларни содда халқ онгига сингдиришга уринадиган чаласавод кимсаларга эргашиб кетмасликлари учун ёшларни тўғри йўлга солиш ва ҳушёрликка чорлаш, биз ота-оналарнинг асосий бурчимиздир.\nШу ўринда эътиборларингизга жиҳод масаласига қаратмоқчиман. Ҳозирги кунда жиҳод тушунчасининг бузиб талқин этилиши, жуда кўп ножоиз амалларнинг қилинишига сабаб бўлмоқда. Жиҳод масаласида ғулувга кетишнинг ислом дини таълимотига зид экани ҳадислар, уламоларнинг асарлари ва фатволарида муфассал баён қилинган. Жиҳод сўзи араб тилидан таржима қилинганда “ғайрат қилмоқ”, “ҳаракат қилмоқ”, “интилмоқ”, “зўр бермоқ”, “бор кучини сарфламоқ”, “курашмоқ”, “меҳнат қилмоқ” каби маъноларни ифодалайди. Масалан: Имом Бухорий ривоят қилган ҳадисда шундай дейилади: “Жиҳод тўрт хилдир: Амри маъруф (яхши ишларга буюриш), наҳи мункар (гуноҳ, ёмон ишлардан қайтариш), ўзининг зарарига бўлса ҳам рост сўзлаш ва фосиқ кишининг масхара қилишига чидаб туриш”. Мана шундан келиб чиқиб, жиҳод мусулмонлар Ватани ва динини ҳимоя қилиши учун жорий этилганини хулоса қилсак бўлади. У йўқ нарсани амалга ошириш учун эмас, балки бор нарсани ҳимоя қилиш учун жорий қилинган. Бугунги кунда эса сохтасалафийлар каби бир қанча бузғинчи ақидапарст оқимлар жиҳодни диннинг руҳи, деб билиб, уни Исломнинг олтинчи аркони деб ҳисобламоқдалар.\nАфсуски, сўнгги вақтларда ёшларимизни турли ёт ғоялар билан эътиқодини бузиб йўлдан уришга қаратилган ҳаракатларни гувоҳи бўлмоқдамиз. Айниқса, гўёки барча мусулмонлар ҳозир қуролли тўқнашувлар кетаётган мамлакатларга “ҳижрат” қилишлари ва қўлида қурол билан “жиҳод” қилишлари фарз эмиш. Юртини, ота-онани ташлаб, ўзга элларда сарсон-саргардон юриш, ўзи каби манқурт шахслар билан бирлашиб, киндик қони тўкилган юртига қарши қурол кўтариш Ислом таълимотига зид иш ҳисобланади.\nЮқоридагилардан хулоса қилиб, жиҳод деганда, аввало, нотўғри йўлдан қайтариб, тўғри йўлга бошлаш тушунилади, дейиш мумкин. Бу қоида кеча ёки бугун пайдо бўлиб қолган эмас. Балки илк ислом даврида юзага келган бўлиб, Қуръони карим оятларига асослангандир.\nВатанга бўлган меҳру-муҳаббат ҳар қандай муаммони ечишга, ҳар қандай ёвуз кучни енгишга қодир. Ана шундай муҳаббат Жалолиддин Мангубердини тақдирнинг оғир зарбаларига дош беришга, метин ирода ва ҳарбий салоҳиятни намойиш этиб, чингизийлар билан муросасиз кураш олиб боришга ундаган эди.\nВатанни ҳимоя қилиш нақадар улуғ савоб, ҳар бир мусулмоннинг зиммасидаги фарзи ҳисобланса, унга ҳиёнат қилиш, қурол билан бостириб келиш шу қадар катта гуноҳ, энг олий жазога лойиқ жиноят ҳисобланади. Аллоҳ таоло барчаларимизни Ватанни севадиган, унинг тинчлиги ва тараққиёти йўлида жон фидо қиладиган диний тушунча ва иборалар талқинини тўғри фарқлайдиган ва унга амал қиладиган имонли ва ихлосли бандалардан бўлишга насиб айласин.\nNext Жиҳод – ҳукумат барпо қилиш ёки йўқ жойдан қўзғолон кўтариш учун жорий этилмаган